Mikel Andueza apaiz bergararraren SOS deia El Salvadorretik

Mikel Andueza apaiz bergararrak, Oscar Romero Solidaritate Batzordearen izenean, SOS deia egin du asteon El Salvadorretik. Azken egunotako euri jasak direla eta, Mitch urakanaren sasoian baino okerrago daudela dio Anduezak.

Eguaztenenean, telefonoz, egin genuen berba Mikel Anduezarekin eta haien egoeraren berri eman zigun: "Azken 10 egunotan euria dihardu etengabe eta 1998. urteko Mitch urakana jasan genuenean baino egoera okerragoan gaudela esango nuke. Larritasuna eta beldurra nabariak dira eta nekazariek ez dakite zer egin honen aurrean".

Anduezak kasu konkretu bat aipatu digu egoeraren larritasunaz jabetzeko: "Cesar izeneko nekazari batek guztia galdu duela aipatzen zidan eta egoera berean dira haren aita, anaia, laguna edota auzotarra. Jateko ere ez daukate eta etorkizuna guztiz beltza da gehienek uzta osoak galdu dituztelako...".

Horri El Salvadorreko egoera gehitu behar zaio: errekak gainezka, errepideak suntsitzen ari dira eta etxe ugari ere behera etorri dira azken egunotan eurien ondorioz. "Aurrera egiteko laguntza ezinbestekoa izango da", azpimarratzen du Anduezak.

Ia 30 urte Ertamerikan

Mikel Andueza (Bergara, 1950) 1982an joan zen Ertamerikara. Orduan hasi zen El Salvadorreko gatazka armatua eta hango errefuxiatuekin hasi zen lanean, Hondurasen eta Nikaraguan. El Salvadorrera 1987an iritsi zen eta Josefina Purgimon misiolariaren laguntzarekin Komunitateko Garapen Integralerako Elkartea abian jarri zuen. Nagusiki Tacuba herrian, Ahuachapan departamentuan, hainbat proiektu garatu dituzte ordutik. Hasieratik Gipuzkoako Oscar Romero Solidaritate Batzordearekin kolaboratu izan du Mikel Anduezak. Gipuzkoan, Euskal Herrian zein Espainian kooperazio fondoak gestionatzen ditu Oscar Romerok. Hauxe duzue harremanetarako helbide elektronikoa: donostia@comitesromero.org.

Laguntzaren zain

El Salvadorrerako laguntza emateko gertu daudenek hiru aukera dituzte. Ondoko kontu korronteak ireki dituzte dirua jasotzeko:

Kutxan 2101 0001 14 0004048278

Euskadiko Kutxan 3035 0059 81 0590021346

Banco Guipuzcoanon 0042 4161 31 0001037408

Aldez aurretik, kolaboratzen duten guztiei eskerrak eman nahi dizkiete Oscar Romero Solidaritate Batzordetik.


Kostatzen da ulertzea

Ezustekorik ez. Normalki entzuleok aurreikus omen dezakegu tertuliakide guzti-guztiek zer iritzi emango duten honetaz eta hartaz. Pernandoren egia hori ez zen entzule arrunton ahotik irten, EITBren historian tertuliakiderik beteranoena dugun Joxe Felix Azurmendirenetik baizik; Ganbara gau saioak bere 30. urteurrenaren ospakizunetan esan ere, joan den astean. Bazirudien antidotoa eman nahi izan zigula hurrengo gauean RN1k (24 horas) eskainiko zigun tertulia pluralaren simulakrorako prestatu gintezen: lehenbizi, Rajoyrekin samur jokatu ohi duten hiru analista politikorekin osatzen duzu solasa, eta, ondoren, galdetzen diezu ea nork duen arrazoi, Rajoyk ala Iglesiasek, egun horretan kongresuan eduki duten eztabaida latza dela eta.

Bosgarren solaskidearen bila? Miguel Angel Dominguezek zuzentzen duen tertulia horrek Charo Zarzalejos, Alberto Surio, Chelo Aparicio eta Iñaki Ezkerra ditu euskal herritarrak. Ez dago politikan aditua izan behar ohartzeko laurek ere Eusko Legebiltzarreko laugarren eta bosgarren alderdi politikoen ordezkariak ditugula, nazionalismo espainiarrera lerratuak. Panorama horren aurrean, Rajoyren gobernuak eta EAJk abiarazi omen duten negoziazio horietan, ez harritu RN1k mahai gainean bosgarren euskal ahots bat edukitzeko proposamena jartzea.

Zer da handia, zer txikia. Boulevard irratsaioak Altsasutik zuzeneko saio berezi bat egitea zuen asmoa, baina ezinezkoa izan zuen EITBn dauzkaten baliabide murritzak direla medio. Hori adierazi nahi izan zigun Dani Alvarezek atzo Urtzi Urkizuk egin zion elkarrizketan. Akabo, hortaz, telebistari ez bezala irratiari historikoki itsatsi izan zaizkion bertuteak? Hots, gertutasuna, berehalakotasuna, baliabide tekniko eta humanoetan moldagarritasuna zernahi egoeratarako... Zertarako zaigu EITBra bideratzen den 130 milioiko aurrekontua? Entzuleoi zertan egiten digu mesede EITBko irrati-esatariek adieraztea, lau haizeetara eta harro-harro, ehunka mila entzuleko irrati taldea osatzen dutela? Zertarako hori guztia, gero aitortzen badigute ez direla kapaz egiteko Info7 bezalako irrati txiki batek egin zuena Altsasun azaroaren 25ean? Hiruzpalau langile, bizpahiru tramankulu tekniko eta kilokako borondatez egin zuen emanaldi bereziaren antzeko zerbait, alegia?


Neguko ilar berria hasi da

Hauster egunak ez du fama onik. «Beti feria tristea izaten da, gaurkoa inauteri festarik ez denez izan, ikusiko dugu». Esan digu iritsi orduko Ataungo Lurdes Zurutuzak. Jende gehiago ibili da, ondoko herriko muga zabaldu izanak ere laguntzen du. Eta eguraldi aldetik aitzakiarik ez. Goizean fresko 7 gradu, gero eguzkitsu eta atsegin. Eta gustuko dute hori barazkiek ere.

Berrien zerrendara eransteko ilarra ekarri bai tuten atzo Montesenekoak. Hauxe da merkatuko barazkirik garestiena baina baita preziatuenetakoa ere. Lehen kilo hauek 12 euroan koloa saldu dira leka eta guzti. Oraindik alea txikia badute ere, propio honelakoxeak nahi izaten dituzte sukaldari batzuk. Ohiko bezeroak prezioaren jakitun, alea handixeagoa denean errazago erosiko du. Dorian markako ilarra da metro eta erdiko altuera hartzen du landareak eta Patxi Izagirreren hitzetan, «urrian erein eta behin landareak 10 bat zentimetro hartu zituenean San Martin inguruan (azaroak 11) landatua da hau». Hezetasunarekin sufritu eta ez omen da hainbeste izango lehen biltze honetan behintzat.

Hauek negutegian eta oso goiz etorritakoak dira. Momentu honetan landarea bera ere salgai da aipatutako postu berean 0,20 euroan bakoitza. Izan ere, oraindik erein edota landatzeko garaian ere bagaude. Bakoitzaren ohituraren arabera lehentxeago edo beranduxeago erein daiteke, beti ere beroa ez duela gustuko kontuan hartuta.

Zerrenda luzatzen joan da. Datozen asteetan ardi gazta berria edota hazitako patatak laster aipagai izango ditugu.

Zozketa berriz abiatuta

Lore sortetan hori kolorea nagusi. Narziso lore sortak Axun Etxeberriaren postuan, erromero adar lore moredunekin osatuak 3,5 euroan sorta. Mimosa lore sortak ere bai hainbat postuetan.

Bi poltsa barazkiz beteak eta beste 4 erosketa orgatxo aukeran, erosketak egiterakoan betetzen den txarteltxoaren bidez irabaz daitezke. Gainera Ordizia markako modelo ezberdinetako poltsak salgai dira goi aldetik plazara sartzean ezkerretara jarritako postuan, Maider Arano D’elikatuz zentrokoa bertan.

Vesgako Ricardok azkena

Orain Sustrai, lehen Vesga fruta postuan 51 urte pasa ondoren, Ricardo del Riok erretiroa hartu eta ondorengoen jarraipena ondo ziurtatuta, aio esan dio asteazkeneroko feriako martxari.

Ordiziako azokako prezioak


"Guretzat festak lehenago hasten dira"

Gazteek osaturiko elkartea izan da urteotan Zubietako Jai Batzordea. "Halere, urtean zehar antolaketa lanetan gu aritzen garen arren, festetan herritar askoren laguntza jasotzen dugu eta eskertzekoa da". Bestalde, Zubieta berez herri txikia denez, jaietan herri giroa bilatzen da. "Azkenean, jaietako zazpi egunak denon artean harremantzeko eta denok batera jaiez gozatzeko aitzakiak dira", halaxe aitortu ziguten haien antolatzaileek aurreko astean eskaini ziguten elkarrizketan.

Errelebo bat eman da jaien antolakuntzan?

Aurten izan da aldaketa handienetarikoa. Azkenean konturatzen gara zenbat lan dagoen festa hauek antolatzen. Kanpotik ikusten dena eta gero barruan zenbat lan dagoen ikustea, desberdina da. Bi udal izanda gainera, tramiteekin lan bikoitza izaten da. Pauso asko eman behar dira. Iaz adibidez, festak bukatu eta gutxira, Donostiako Udaletik aurtengo egitaraua osatzeko datak eskatu zizkiguten. Udalen arazo handiena da, mugak ez daudela oso argi.

Festa gunea ere bitan zatitua dago ezta?

Frontoia Donostiakoa eta plazako zati batzuk Usurbilgoak omen dira. Elizako ate bat donostiarrena, bestea usurbildarrena…

Eta jai egun asko, lana biderkatuko du horrek?

Jai egun guztiak, ez dira goizetik gauera arteko jai egunak, baina denetan dago zerbait. Egun batean etenaldia izaten da, nahita hartzen dugu egun hori, jarraian datorren Gau Pasa Eguna antolatu eta atseden hartzeko.

Santioetan denetarik egitea egokituko zaizue ezta?

Guretzat festak lehenago hasten dira. Urteroko lanaz aparte, bizpahiru egun lehenago, plazan mugimendua izaten da txosnak eta oholtza muntatzen… Batzutan bada inpresioa, oraindik prestaketa lanetan aritzen garela festak hastear diren unean.

Inguruetako herrietan gorabeherarik izaten da jende mugimendu aldetik. Zuek zer sumatzen duzue Santioetan?

Lasarte eta Usurbilgo lagun asko etortzen dira, bi herrien tartean gaudelako. Kontzertu handiren bat dagoenean ere kanpokoak etortzen dira. Ez dugu arazorik izaten alde horretatik. Usurbil eta Lasarteko jendearekin kontatzen dugu gehienbat beti, bai baitakigu etorriko direla ia seguru. Jendeak ondo pasatzen du gainera.

Zubietara datorrena oroitzapen politarekin joaten delakoan gaude.

Jaietako egun jendetsuenak…

Kontzertu gauetan; Gau Pasa egunean, larunbatetan. Beste egunetan herriko jende nahiko ibiltzen da, Jubilatuen Egunean adibidez. Umeen Egunean, Usurbilgo eta Lasarteko haurrak etortzea tokatu izan zaigu. Egunean zehar ere jendea ibiltzen da.


XXIV. Irurtzungo Pilota Txapelketaren emaitzak

Emaitzak:

Senior kategoria, apirilaren 12an

Iriarte-Sarasa 22/Tainta-Etxamendi 16

22 urtez azpikoak,apirilaren 13an,

Zudaire-eskudero 22/Landa-Fernandez 9

Yoldi-Gorriti 22/Apezetxea-Azpitarte 21

Hurrengo partidak:

Apirilaren 17an, igandean Etxarrenen,11:15ean

Garralda-Landiribar/Mendinueta-Perez

Ongai-Tabar/Olano-Lizoain


Mendi Abesbatza ttikiaren emanaldiak eliz ataria jendez bete zuen

Mendi Abesbatza ttikiaren emanaldiari esker, eliz ataria auditorio eder bilakatu zuten joan den ortziralean, maiatzaren 18an. Musika, dantza, kolorea eta umorea osagai harturik ikusleengan irribarreak eragin zituzten.


Jon Asuetak urrezko domina belodromoan

Tafallako belodromoan jokatutako Espainiako txapelketan, Jon Asuetak domina bi irabazi ditu kadete mailan. Elorrio Txirrindulari Elkartea-Gaursa Renault taldeko txirrindulariak urrezko domina lortu du abiadura modalitatean eta brontzezkoa scratch-ean, eta asteburu borobila osatu du.

Bestalde, domeka honetan eskola kiroleko Euskadiko Kirol Jokoak lehiatuko dira eta hiru elorriarrek parte hartuko dute: Aroa Gorostizak lehen urteko haur-kategorian, eta Gontzal Garciak eta Javier Humanesek bigarren mailako haur-kategorian.


Irati Arangurenek irabazi du Uztarriaren Irudhitzen lehiaketako testuen atala

Arangurenek argazki honi jarri dizkio epaimahaiak aukeratutako hitzak. (Javier Bastida)

II. Irudhitzen lehiaketaren testuen ataleko epaimahaiak hala erabakita, Irati Aranguren azpeitiarrak irabazi du idatzizko lehiaketa. Gaur, abenduak 12, jakinarazi dute epaia Xabier Gantzarainek, Alaitz Olaizolak eta Miren Gorrotxategik. Arangurenek Javier Bastidaren argazkiari jarritako testua da epaimahaikideek nabarmendu dutena, eta horrenbestez, 150 euroko saria eskuratuko du hitzen sortzaileak. Ez da Arangurenek idatzi eta aukeratu duten testu bakarra, haren beste bi testu ere jasoko dituelako 2018ko egutegiak.

Honakoa da testu saritua:

– Sehaskaren kunkuna, egizu lo kuttuna, badator ta iluna.

– Gauaren dama, gorria dana, ametsetara narama. Goxoloin ama!

Egutegia osatuko duten beste 11 irudiei lagunduko dieten testuak ere epaimahaikideek aukeratu dituzte, eta honako egile hauenak dira: Jon Gurrutxaga, Ihintza Elustondo, Ion Aramendi, Peru Aiartza, Maialen Etxaniz, Markel Urrutikoetxea eta Amaia San Vicente. Egile batzuen kasuan, haiek idatzitako testu bat baino gehiago aukeratu ditu epai-mahaiak.

Lehiaketaren inguruko nondik norako guztiak, Uztarrian.


Athletic multzoko bigarren sailkatu da, Rapiden aurka bana egin ostean

Saboriten golari esker, Athleticek bana egin du Vienako Rapiden aurkako partidan. Genkek Sassuolori i rabazi dio Italian eta belgikarrak sailkatu dira multzoko lider bezala.

Athleticek eta Vienako Rapidek bana bukatu dute, azken minutuetan Saboritek sartutako golaren ondorioz. Bilbotarrak bigarren sailkatu dira F multzoan, Genkek Sassuolori 0 eta 2 irabazi ostean.

Athletic Rapid baino gehiago izan da, baina lehen zatian ez du aukera argirik sortu eta garaipena urruti izan dute bizkaitarrek.

Atsedenaldiaren atarian, austriarrek hobera egin dute, baina, orokorrean, lehen zati oso kaskarra egin dute bi taldeek.

Bigarren zatian, lehoiek erritmo biziagoa jarri diote jokoari, eta horrek mesede egin dio norgehiagokari.

Bi taldeek aukerak izan dituzte gola egiteko, baina lehenengoa ez da 72. minutura arte iritsi. Genkek egin du, Joelintonek hain zuzen, area barruan izandako aldaratze bat aprobetxatuta.

Saboriten gola

Etxekoek gola egin eta gero, Valverderen taldea berdinketaren bila joan da. Beñatek gola egiteko aukera izan du falta jaurtiketa batean, eta handik gutxira egin dute.

Susaetak falta bat atera du eskuin hegaletik, Williamsek atzera egin du pasea buruz, eta Saboritek baloia harrapatu du austriarren ate barruan sartzeko.

Fitxa teknikoa:

1 - Vienako Rapid: Knoflach; Hofmann , Sonnleitner, Wöber; Auer, Grahovac, Dibon (Louis Schaub, 69. min), Malicsek , Schrammel; Jelic (Joelinton, 57. min) eta Correa (Giorgi Kvilitaia, 57. min).

1 - Athletic: Iraizoz; Lekue, Etxeita, Yeray, Saborit; Mikel Rico (Beñat, 64. min), Vesga; Sabin Merino (Asier Villalibre, 77. min), Eraso (Susaeta, 74.min), Muniain; eta Williams.

Golak: 1-0, 72. min: Joelinton. 1-1, 84. min: Saborit.


Erdoziaren Etxarriko hitano-alokutiboari buruzko lana FLVn

Nafarroako Gobernuko Kultura Zuzendaritza Nagusiak Fontes Linguae Vasconum (FLV) aldizkariaren 122. zenbakia argitaratu ditu. Euskararen inguruko hainbat aspektu ikertu eta aztertzen ditu aldizkari horrek. Ohi bezala, hainbat lanez osatuta dago zenbaki hau ere. Haietako bat Jose Luis Erdoziak idatzitako Etxarrierako hitano-alokutiboa artikulua da.

Erdoziak lanean azaldu duenez, artikuluaren abiapuntua 2015eko apirilean herriko gaztetxean etxarrierari buruz emandako hitzaldia dago. Gazteei, emakumezkoak gehienak, jakin-min handiena hitanoak sortu ziela kontatzen du eta hortik abiatu zela orain argitaratu den artikulua idaztera. Bertan Etxarri Aranazko euskaran erabiltzen den hikako moldearen nondik norakoak aztertzen dira. Artikuluan Erdoziak, besteak beste, testuingurua eman, adizkiak tauletan jaso, egungo ereduak eman eta Joseba Sarrionaindiaren testu bat etxarriera alokutibora moldatu du.


Leitzako suhiltzaile boluntarioek itzali dute arratsaldean Baztarrolan piztutako sutea

Ikusmin handia sortu du gaur arratsaldean Leitzako Baztarrola inguruan sortu den suteak. Sugarrak Leitza eta Aresotik ikus zitezkeen. Leitzako suhiltzaile boluntarioak aritu dira sua itzaltzeko lanetan eta 20:30 alderako sutea mendean hartua zuten.

Sutearen ondorioz, Leitzako hainbat auzotan telebista seinalearekin arazoak egon daitezkeela adierazi du Udalak. Herritarrei eragozpenengatik barkamena eskatu eta ahal bezain laster normaltasunera itzultzen ahaleginduko direla jakinarazi die.


Ali-Salem Dih Said ume saharauiarra

Oporrak Bakean programaren barruan Saharako errefuxiatuen eremuetako 19 ume ekarri dituzte eskualdera aurten. Horietatik 11 Amasako apaiz etxean hartu dute ostatu eta gainerakoak Villabona, Tolosa, Altzo, Alegia eta Leaburuko zenbait familiatan igaro dute uda. Gaur arratsaldean Tolosako Zerkausian egin diete agur festa.


Pegenauteren ebaluazio-buletinak

Pegenaute-eta, Nafarroako hizkuntz politikaren arduradun horiek, Sapir, Whorf edo Wittgensteinen orrialdeetan murgilduz? Ezin imajinatu. Baina nonbaitetik iritsi zaizkie idazle horien ideiak, bulgarizazio galbahe batetik trakeski pasatu ostean. Demagun ideia bat, Sapir-Whorf hipotesi deituriko haren ildokoa: "Hizkuntzaz aldatuz gero, kosmosaren gure pertzepzioa ere alda daiteke". Mekanikoki galbahetuz eta hipotesi zientifikoa bertzerik ez zena dogma politiko bihurtuz, ideologia politiko eta hizkuntzaren arteko lotura askaezina ondoriozta dezake Pegenaute bezalako baten burmuin obsesiboak. Edo bertze ideia bat, Wittgensteinena orain: "Nire lengoaiaren mugek ene munduarena adierazten dute". Galbahe beretik pasaraziz, nire txoko ideologiko bakarrean itxi nahi baditut herritar guztiak, ene bazter horri egokitzen ez zaion bertze edozein hizkuntza desagerraraziko dut, di-da, eta akabo arazoa!

Gure mundua espainiar mugetan hertsi nahi digun Pegenautek urte batzuk daramatza euskararen desagerpen publikoa eta itxiera folklorikoa diseinatuz eta bultzatuz. Urte batzuk daramatza euskara paisaia sinbolikotik kendu eta lan mundurako alferrikako kontu bihurtu nahian, nostalgiko zenbaiten luxuzko horniduratzat edo apetazko bitxikeria kulturaltzat gehienez ere jo dezan nafar jendarteak. Bazirudien uzta biltzeko sasoian egonen zela. Horrela uste izanen ote zuen berak, behintzat. Dena dela, bere lanaren emaitzak neurtzeko orduan, ez zen gehiegi fidatzen ordura arteko inkestez, Euskal Herri osoan egindako haietaz, eta bidea jorratu zuen nafar gobernuak bere kontura eta foru-baratze honetan bakarrik egiteko 2001.etik aurrera. Horrela, ezagutzera eman berri duten Euskararen inguruko ikerketa soziolinguistikoa 2003.eko Nafarroan izenburukoa da, nafar gobernu honen konfiantzazko lehena. Eta, izan ere, ikerketaren seriotasuna goraipatu dute Pegenautek eta Campoy hezkuntza kontseilariak. Ezusteko galanta, alabaina, jaso dutena! Hainbertze neke euskararen ezagumendua lan munduan baliogabetzeko, eta nafar gehienek oraindik ere jarraitzen omen dute pentsatzen baliagarria dela lana lortzeko (%70,5), administrazioan sartzeko (%81,9), lagun artean ibiltzeko (%50,3) eta lan inguruan harremanak hobetzeko (%58,5)! Areago, ofizialki euskalduntzat jotzen ez den zonaldean ere bi nafarretatik ia batek (%46,1) baliagarri ikusten du euskara, lana lortzeko orduan!

Ez naiz, arruntean, inkesta soziologikoez gehiegi fidatzen. Nireak eta bortz bota ohi ditut horien kontra, erdi serio erdi txantxan, batik bat lanaren bultzatzaileen atzetik interes politikoak daudenean, agerian edo ezkutuan. Baina kasu honetan, nire ohiko mesfidantza aparte utzirik, badaude hiru gauza kontuan hartzeko: hasteko, ageriko interes politikoak, zeinek ikerketaren bultzatzaileak eraman dituzten azkeneko urteetan euskararen kontrako gurutzadan buru-belarri sartzera, goiko pentsalarien gogoeta antropologikoak euren neurriko ahi mehe eta ideologia merke bihurtu izan balituzte bezala; bigarrenik, bultzatzaileek beraiek nabarmendu dutela inkestaren fidagarritasuna; eta, hirugarrenik, ikerketaren emaitzek gurutzada horren porrota erakusten dutela, areago konparatzen baditugu aurreko urteetan egindako bertze ikerketekin. Argi eta garbi, "ez gainditua" jaso behar du Pegenautek ebaluazio-buletinean.

Baina pertsonaia horren egoskorkeria ezagutuz eta datuak errealitatearen ispilu leialtzat hartu dituenez, ai ene!, presta gaitezen gorriagoak ikusteko. Ekainaren 6ko manifestazioan Euskara Kontseiluari Iruñeko alkatesak emandako tratuak ez du damurik adierazten euskaltzaleon kontrako politikaz. "Ez gainditu" hori beren ezgaitasuntzat ez, abiapuntutzat hartuko dute Pegenautek-eta, errealitateari aurre eginez "bikain" lortzeko hurrengo ebaluaketan.


Santi Santamaria sukaldaria hil da, 53 urte zituela

Can Fabes jatetxearen sukaldaria Singapurren zendu da, bertako bozeramaile batek jakitera eman duenez.

Santi Santamaria sukaldaria (Bartzelona, 1957an) Singapurren hil da, bere jatetxearen bozeramaile batek aditzera eman duenez. Antza, Singapurren bere alabak duen jatetxea bisitatzera zihoan.

Santi Santamaria Can Fabes jatetxearen sukaldaria zen. 1981. urtean ireki zuen eta hainbat sari jaso zituen tartean, Michelin Gidako hiru izar eta 2009ko Gastronomia Sari Nazionala.

2006an Evo jatetxea zabaldu zuen, Bartzelonako Hesperia Toser Hotelean (Michelin izar bat eskuratu zuena). 2007an Tierra jatetxea inauguratu zuen, Valdepalacios Gourmand Hotelean, hain zuzen ere.


Emozioak lantzeari buruzko tailerra emango dute Mendexan

Mendexako Udalak, Berdintasun Batzordeak eta Goialde Elkarteak antolatutako tailerra 17:00etatik 19:00etara emango dute bihar [urriak 11], udaletxean, Emozioak lantzen klowna bidelagun izenburupean.

Azaldu dutenez, Berdintasun Batzordeak eta nagusien Goialde Elkarteak urtero elkarlanean ekintzaren bat antolatzen du, azken urteetan, batik bat ahalduntzea bultzatzeko asmoz. Oraingo honetan emozioak lantzea da helburu nagusia, eta besteren artean klowna izango da horretarako erreminta: “Emozioak barruan gordetzen ditugu askotan, eta ez dakigu horiek kanporatzen”.

Gehilan2000 enpresako Nerea Ariznabarretak gidatuko du biharko saioa, eta azaldu duenez, hitzaldi-tailerra izango da. Hain zuzen, klowna zertan datzan azalduko du, eta zenbait ariketa egingo dituzte taldeka. “Klown mundua oso zabala da. Egin behar dugunaren eta nahi edo desio dugunaren artean mugitzen da. Klownak badauka parte errebelde bat, eta beste parte kontserbadore bat”, azaldu du Ariznabarretak.

Hala, gardena izateaz mintzatuko dira; egunerokotasunean “gordetzen” diren emozioak, bulkadak edota sentimenduak kanpora ateratzeaz. Era berean, begiradek komunikatzen dutenaz ere berba egingo dute: “Klownak nahiz eta hitz egin begiradekin gauza asko komunikatzen ditu. Publikoari begiratzean, desioak, beldurrak, desilusioak… askotariko emozioak, konfidentziak helarazten dizkio, eta publikoak errespetuz hartzen du isiltasun eta gardentasun hori”.


ETAren biktima baten omenaldian iraindu egin dutela salatu du Aznarezek

Casanova militarrari eginiko omenaldian parte hartu zuen Nafarroako Parlamentuko presidenteak.Esan du «mehatxatu» ere egin zutela

Francisco Casanova militarrari egindako omenaldian «irainak eta mehatxuak» jaso zituela salatu du Ainhoa Aznarez Nafarroako Parlamentuko presidenteak. ETAk duela hamabost urte hil zuen Espainiako armadako tenientea, eta hura gogoratzeko ekitaldia egin zuten igandean ETAren biktimen omenez Berriozarko Eguzki plazan (Nafarroa) dagoen oroitarrian.

EITBren webgunean ikusi eta entzun daitekeenez, ekitaldiaren une batean, han zeuden pertsona batzuek«lotsagabe» oihukatu eta txistu egin zuten, eta beste batzuek isiltzeko eskatu zuten. Aznarezen alboan Carmen Alba Espainiako Gobernuak Nafarroan duen ordezkaria zegoen. Nafarroako Parlamentuko presidenteak sare sozialetan salatu duenez, bere kontrakoak ziren irainak; horrez gain, «mehatxatu» ere egin zutela adierazi du, eta ia-ia jo ere egin zutela. Ahal Dugu-koa oso minduta azaldu da, eta gogoratu du PSNko kide zela, zortzi urtez izan zuela bizkartzaina ETAren mehatxuengatik. Dozenaka babes mezu jaso ditu Aznarezek.

Eldiario.es agerkari digitalak parlamentuko presidentetzaren iturriak aipatuz adierazi duenez, ez zen lehen aldia Aznarez Casanovaren omenaldira zihoana, eta espero dute gertakari «bakana» izatea. Uztailaren 19an, Arturo Goldarazena Tafallako alkatea (EH Bildu) txistu eta oihu artean hartu zuten Nafarroako auroroen topaketetako hasiera ekitaldian, euskaraz hitz egiten hasi zenean.

UPNk, ohar batean, foru gobernua kritikatu du, omenaldira ordezkaririk ez zuelako bidali. Uxue Barkos presidenteak argitu du ez zutela gonbidatu, eta horrekiko «errespetuagatik» ez zela ordezkaririk izan. UPNk, bere oharrean, ez dio aipamenik egin Aznarezek salatutakoari. Ahal Dugu-k, berriz, babesa agertu dio alderdiko kideari eta Espainiako Gobernuaren ordezkariaren jarrera salatu du, «ezer ez egiteagatik».


G+20 proiektuaren gaineko bilera egingo dute egubakoitzean gazteekin

Hain zuzen ere, kulura etxean, 18:00etatik 20:00etara bilduko dira. Bileran 19-24 urte arteko gazteek parte hartuko dute. Besteak beste, etorkizuneko Gipuzkoa nola ikusten duten galdetuko diete. Azaroaren 20an egingo dute bigarren bilera.

Lehen saioan prozesuari buruzko azalpenak jasoko dituzte gazteek. Gainera, Gipuzkoaren egungo egoeraren diagnosia egingo dute. Lehen saioko emaitzak Elhuyar Aholkularitzak jasoko ditu. Bigarren saioan, alderdi positiboen eta hobetu beharrekoen gainean egingo dute lan. Emaitza guztiekin txostena egingo dute. Prozesuari bukaera emateko txostena aurkeztuko dute Gabonen aurretik.

Azpi-proiektua

G+20 proiektuaren barruan arreta berezia eskaini gura diete gazteei. Horretarako G+20/gazteak 500 azpi-proiektua sortu du Foru Aldundiak. Eskualdeka bilerak egiten dihardute.


Lehendakari berria du Azpeitiko Kultur Mahaiak

Alex Silva izan zen lehenbizikoa, hurrena Joseba Izagirre, eta azken bi urteotan Maite Maiz izan da Kultur Mahaiko lehendakaria. Behin bere zikloa amaituta, Olatz Prat izango da lehendakari berria.

Otsailaren 21ean egin genuen Azpeitiko Kultur Mahaiaren urteko ohiko batzarra, 2017ari zegokiona. 2017ko jardunaren errepasoa egin genuen batetik, eta 2018rako dauzkagun proiektuak aletu genituen bestetik.

Emango dugu bakoitzaren berri hurreratu ahala, baina herriko kultur talde eta norbanako sortzaileekin ikuskizun bat antolatzen ari garela aurreratu nahi dugu, Imanol Eliasek idatzitako 'Matxinada' antzezlana oinarri hartuta. Berritasunen artean, berri pozgarri bi. Bat: Urola Erdiko Trikigiro Kultur Elkartea aurrerantzean Kultur Mahaiko kide izango da, batzarrak onartu ostean. Eta bi: lehendakari berria izango dugu datozen bi urteotan: Olatz Prat.

Hemendik eskerrak eman nahi dizkiogu bi urtean lehendakari lanetan hain fin aritu den Maite Maizi. Mila esker, Maite!

Uztarriak elkarrizketa egin zion Maite Maizi aldizkariaren 181. zenbakian. Orduan, Azpeitian kulturaren osasuna "oso ona" zela adierazi zuen Maizek, eta horretarako Kultur Mahaia "burubelarri lanean" ari zela azpimarratu zuen.


Lehenengo estropada, lehenengo bandera etxera

Oriok nagusitasunez irabazi zuen Elantxobeko bandera

KAE-1 eta KAE-2 ligak asteburu honetan hasi dira. Orio B arituko da KAE-2 ligan eta lehen estropadatik maila txukuna eman dute. Bigarren izan ziren Luancon –Asturias– jokatutako estropadan Trintxerperen atzetik. Irabazleak, 22 minutu eta 7 segundoan bukatu zuen estropada eta Oriok 19 segundo gehiago behar izan zituen. Hirugarren Sanpedrotarraren bigarren ontzia izan zen, Orio baino 40 segundo beranduago.

KAE-1 ligan, aise nagusitu ziren Mirotzako mutilak. Estropada ona jokatu zuten eta 19 minutu eta 46 segundoan gelditu zuten kronometroa. Bigarren, etxeko taldea, Busturialdea-Elantxobe izan 22 segundora eta hirugarren Santurtzi 26ra.

Lehenengo txalupakoek jai izango dute datorren astebukaeran eta datorren estropada uztailaren 8an, Santurtzin jokatuko dute. Orio Bkoek, berriz, Pasaiako uretan jokatuko dituzte datozen biak, ekainaren 30ean bata eta uztailaren 8an bestea. Neskek, bestalde, test estropada izango dute igande honetan, uztailaren 1ean, Orion.


Gaur hasiko ditu saioak, Gure Zirkuak

Gaur ekingo dio Udaparkean egitasmoak, Gure Zirkua konpainiaren emanaldiekin. Gaurtik larunbatera, bina saio izango dira egunean, 18:00etan eta 20:30etan. Sarrerarik ez zen geratzen ia.


Eztabaida politikoa epaitegietatik ateratzearen alde agertu da Arraiz

«Guardia Zibila modu larrian iraintzea» leporatzen diote.Duela urtebete baino gehiago esandakoa berretsi du epailearen aurrean.Sortuko kideek elkartasuna adierazi diote elkarretaraze baten bidez

Hotz esnatu da goiza Bilbon. Hala ere, egon da mugimendua epaitegien aurrean. 10:00etan deklarazioa hartu behar zioten Sortuko presidente eta EH Bilduko legebiltzarkide Hasier Arraizi, eta ordu erdi lehenagotik berrogei lagun inguru batu dira EAEko Auzitegi Nagusiko egoitzaren aurrean, protesta egin eta Arraizi elkartasuna adierazteko asmoz.

Duela urtebete inguru egindako adierazpen batzuk daude Arraizen kontrako jazarpenaren jatorrian. 2015eko urtarrilaren 12an, euskal presoen defentsan aritzen diren abokatuen kontrako polizia operazioa abiarazi zuen Espainiako Auzitegi Nazionaleko Eloy Velasco epaileak, eta, haren aginduz, Guardia Zibilak hamasei lagun atxilotu zituen. Mate izena eman zion Velascok operazio hari; urtebete lehenago egindako beste operazio bati Xake izena jarri zioten. Horretan oin hartuta, Guardia Zibilak Euskal Herritik alde egiteko eskatu zuen Arraizek: «Herri honek Guardia Zibilari xake-mate egiteko unea iritsi da», esan zuen Sortuko presidenteak, hitzez hitz.

Espainiako Gobernuak EAEn duen ordezkari Carlos Urkijok salaketa jarri zuen Arraizen kontra adierazpen horiek zirela eta. Ondoren, Dignidad y Justicia elkarteak ere kereila jarri zuen, «Guardia Zibila modu larrian iraintzeagatik eta mehatxatzeagatik». EAEko fiskalburu Juan Kalparsorok ere «delitu zantzuak» ikusi zituen adierazpenetan. Azkenik, EAEko Auzitegi Nagusiko Zigor Salak kereilarekin aurrera egitea erabaki zuen.

Hiru magistraturen aldeko botoekin hartu zuten erabaki hori, Juan Luis Ibarra auzitegiko presidentea eta Antonio Garcia eta Roberto Saiz magistratuak horren alde agertu baitziren. Beste bi epailek, aldiz, kontrako iritzia agertu zuten: Nekane Bolado eta Borja Iriarte magistratuek. Kereilarekin aurrera jarraitzea erabaki zuten epaileetako bati egokitu zaio auziaren instrukzio epaile izatea: Roberto Saizi, hain zuzen.

«Espainiari laido egitea» ere leporatzen zion Dignidad y Justicia elkarteak Arraizi, baina salaketa hori atzera bota zuen EAEko Auzitegi Nagusiko Zigor Salak.

Elkarretaratzean Sortuko eta ezker abertzaleko kide ezagun ugari egon dira: Joseba Permach, Rufi Etxeberria, Iker Casanova, Aitziber Ibaibarriaga, Tasio Erkizia, Pernando Barrena, Iñaki O'Shea, Niko Moreno, Xabier Alegria eta abar. EH Bildu osatzen duten gainerako indar politikoetako ordezkariak ere han izan dira, Alternatibako Oskar Matute, esaterako. Gehienek kartelak erakutsi dituzte, «Jazarpen politikorik ez» eta «Adierazpen askatasuna» goiburuekin.

Deklarazioa hartzeko ezarritako ordua baino hamar minutu lehenago iritsi da epaitegira Arraiz, Iñigo Iruin abokatuak lagunduta. Epaitegiaren aurrean bildutakoak agurtu ditu, eskerrak eman, eta «tira, banoa» esanda jo du epaitegira. Txaloak eta «adierazpen askatasuna» eskatzen zuten oihuak entzun dira orduan.

Luze jo du deklarazioak, ia bi ordu geroago agertu baitira berriro Arraiz eta Iruin epaitegiko atean. Arraizek berak azaldu duenez, fiskalaren eta defentsako abokatuaren galderei baino ez die erantzun, eta uko egin dio Dignidad y Justiciako ordezkariaren eta Espainiako Estatuaren abokatuaren galderei erantzuteari —saio horretan agertu da lehenengo aldiz auzian Espainiako Estatuaren abokatua— .

Roberto Saiz epailearen galderei ere ez die erantzun Arraizek. Auzibidearen hasieran, Arraizen defentsak helegitea jarri zuen Saiz instrukzio epaile izendatzeko erabakiaren kontra, eta hura ezesten saiatu zen, haren inpartzialtasuna zalantzan jartzeko modukoa zela uste zuelako, baina eskaera ez zuten aintzat hartu. Edozein modutan, Arraizek nahiago izan du «koherentziaz» jokatu, eta ez die erantzun Saizen galderei. Deklarazioa hartu ostean, Saizen esku egongo da auzibidearekin aurrera jarraitu edo bertan behera uzteko erabakia hartzea.

Deklarazioaren ostean, auziaren balorazio politikoa egin du Arraizek. Oraingoa epailearen aurrean deklaratzen duen hirugarren aldia dela gogoratu ostean, Arnaldo Otegiren hitz batzuk ekarri ditu hizpidera: «Ezker abertzalea izan da gatazka politikoa boxeo borrokalekutik atera eta xake taulara ekarri duena». Arraizen ustez, haren kontra abiarazitako auzibideak erakusten du zenbaitek «boxeoa» nahiago dutela «xakeaz ez dakitelako ezer eta ez dutelako ezer jakin nahi».

«Adierazpen askatasunaren beldur den estatu bat demokratikoki estatu ahula da», esan du Arraizek, eta erantsi du batzuk «tematuta» daudela «independentistok besteek baino eskubide zibil eta politiko gutxiago ditugula gogorarazten».

«Iritzi delitua» egozten diotela uste du Arraizek, eta Espainian azken bolada honetan adierazpen askatasunaren arloan gertatu diren bestelako jazarpenak ere ekarri ditu gogora. Madrilen atxilotu eta espetxeraturiko txotxongilolariak beren-beregi aipatu ez baditu ere, «elkartasuna» adierazi die «Espainiako Estatuko beste leku batzuetan ere halakoak pairatzen ari direnei».

Duela urtebete baino gehiago esandakoa epailearen aurrean berretsi duela esan du Sortuko presidenteak: «Orduan esan nuen herri honek ez duela Guardia Zibila behar, ez duela Guardia Zibila nahi, alde egin dezaten nahi dugula». Baina pentsatzen du horrelako eztabaida politikoak «guztiontzako baldintza berberetan instituzioetara eta gainerako eztabaidagune politikoetara» eraman behar direla, «eta ez epaitegietara, horretarako garaia amaitu delako».


Bi kamioik elkar jo dute Castejon parean, eta gidarietako bat zauritu da

Bi kamioik elkar jo dute goizeko hamarrak inguruan A-68 autobidean, Castejon (Nafarroa) parean. Talkaren ondorioz gidarietako bat kamioi barruan harrapatuta geratu da, eta suhiltzaileek atera behar izan dute. Tuterako Sofia Erregina erietxera eraman dute, eta diagnostiko erreserbatuko zauriak dituela agertu dute hango iturriek. Errepidea ordu erdiz itxita egon da Espainiarako noranzkoan.


Egun Ero: azaroak 19

Maddi Braco La Unicako rugby jokalariarekin asteburuko partidaren kronika egin dugu gaurko albistegian. Elkarrizketaren tartean Amaia Paz Vallejo berdintasun teknikaria izan dugu gurekin, azaroaren 25aren harira antolatu dituzten ekimenez hizketan. Bukatzeko, Patxi Irurzun liburuzainaren kolaborazioa izan dugu.

Erabilitako musikak:

-La Otra - El blues de la violencia

-Kaskezur - Sonik II

-Michael Kiwanuka - Hero


Minutu bateko isilunea Dallasen, Kennedyren hilketaren 50.urteurrenean

JFKren heriotzak oihartzun handia izan zuen eta 50 urteren bueltan Kennedyren inguruan sortutako mitoa handitu besterik ez da egin.

Estatu Batuek John F. Kennedy presidente ohia gogoratuko dute ostiral honetan, hil zutela 50 urte bete direnean. Izan ere, mende erdia igaro den arren, Kennedyren heriotzaren inguruko eztabaidak bizirik jarraitzen du AEBetan. Bere heriotzak oihartzun handia izan zuen eta 50 urteren bueltan Kennedyren inguruan sortutako mitoa handitu besterik ez da egin.

Milaka lagunek minutu bateko isilunea egin dute ostiral honetan Dallas hiriko Dealey plazan, 12:30ean (18.30 GMT), orain 50 urte John F. Kennedy presidentea hil zuten une eta leku berean.

Dallasen presidente ohiari egin dioten omenaldiaren ekitaldi nagusia izan da, eta, bertan, irudiak proiektatu dituzte, hainbat adierazpen irakurri dituzte eta musika ere izan da entzungai. Isilunearen aurretik, halaber, kanpai-hotsak entzun dira.

AEBetako toki guztietan haga erdian jarri dituzte banderak.

Mende erdia igaro da Kennedy hil zutenetik, eta estatubatuarren ustez AEBk izan duen presidente onena izan zen.

Tiroak

Erlojuan eguerdiko 12:30ak zirenean, Kennedy Dallasera zihoan bere limusina ikusgarrian. Ibilgailuak Dealey Plazara biratu zuenean, hiru tiro entzun ziren. “Bat-batean, ‘pop’ entzun nuen. Eta gero ‘pop, pop’. Hiru tiro. Eta Kennedyren limusina segundo batzutan geratu egin zela ikusi genuen”, adierazi du Julian Readek, orduan Texaseko gobernadorearen bozeramailea zena.

Estatu Batuetan ezinegona eta kezka izan ziren nagusik, ordu erdi beranduago Malcolm Kilduff Etxe Zuriko bozeramaileak ospitaletik albistea eman zuen arte: presidentea 13:00etan hil zen.

Kennedy biziberritzen saiatu ziren arren, Ronald Jones ospitaleko kirurgia arduradunak ez zuen bere helburua lortu. Balak buruan eta lepoan zituen eta presidente ohiak odol gehiegi galdu zuen. “Seguruenik hasiera-hasieratik hilik egon da”, gogoratu zuen Jonesek.

'Telebista heldu zen eguna'

Kennedy hil zutenetik 50 urte bete direnean, 1963ko azaroaren 22a AEBko telebista “heldu” zen eguna izan zela errepikatu dute askok. Gaur, 5.000 bat lagunek Dallasen egingo dioten omenaldian parte hartuko dute. Horrez gain, hainbat Estatutan ekitaldiak egingo dituzte. Askok oraindik gogoratzen dute Walter Cronkite kazetariak albistea nola eman zuen: betaurrekoak kendu eta, kamarari begira, hitzok esan zituen: “presidentea orain dela 38 minutu hil da”.

Hurrengo lau egunetan, AEBko hiru telebista kateetan ez zuten beste gairik aipatu: gau eta egunez Kennedyren heriotza izan zuten hizpide. Bi egun beranduago, telebistak zuzenean emititu zuen Jack Rubyk Lee Harvey Oswald ustezko hiltzailea nola hil zuen.

Oswalden heriotzarekin, epaiketa egiteko aukera bertan behera geratu zen. Balizko erantzunak bilatzeko, Lyndon B. Jhonson presidente berriak Warren Batzordea sortu zuen. Batzorde horren ondorio nagusia, ustezko hiltzailea bakarra izan zela (Oswald bera), azken hamarkadetan askok zalantzan jarritako teoria. Herritarrek ez zuten sinesten pertsona bakar batek, arazo psikologikoak zituen gazte batek, AEBko presidentea hain erraz hil izana.

CIAk antolatutako konplota, Johnson presidenteordeak egindako plana, KGBren eta Fidel Castroren arteko operazioa edota mafiaren mendekua izan ziren teoria nagusiak. Egun, dozeneka liburu argitaratu dira, gaia jorratuz. Hilabete honetan bertan, John Kerry AEBko Estatu idazkariak esan du “zalantza handiak” dituela Kennedyren heriotzaren inguruan.

Teoria nagusiek Oswaldek atentatua ez zuela bakarrik egin adierazten dute. Bestalde, inkesten arabera, herritar gehienek uste dute presidentea hiltzeko konspirazioa izan zela.


25 urtean Hezkuntzan egin den LEP zabalena deitu du Eusko Jaurlaritzak

Izena emateko epea ireki egin dute dagoeneko, martxoaren 8an, eta hilaren 27ra arte egongo da zabalik.

Eusko Jaurlaritzako Hezkuntza Sailak 1.867 plaza deitu ditu maisu-maistra, Musika Kontserbatorioetako irakasle eta Hizkuntza Eskola Ofizialetako irakasleentzat, Euskal Herriko Agintaritzaren Aldizkariak argitaratu duenez.

Azken 25 urtean Euskadin Hezkuntzan egin den Enplegu Publikorako eskaintza zabalena da. 2019ko martxoaren 8an ireki da hautaketa prozesuan parte hartzeko izena emateko epea, baldintzak betetzen dituzten pertsona guztientzat. Epea zabalik izango da martxoaren 27ra arte.

Horrenbestez, Haur eta Lehen Hezkuntzako maisu-maistrentzako 1.825 plaza izango dira orotara. Musika Kontserbatorioetarako Musika eta Arte Eszenikoetako irakasleentzat berriz, 32 plaza zabaldu dituzte, eta beste 10 plaza Hizkuntza Eskola Ofizialetako irakasleentzat.

Plazak honela daude banatuta kidego bakoitzeko espezialitateetan: 453 plaza Haur Hezkuntzan, 795 plaza Lehen Hezkuntzan, 120 plaza Ingelesean, 66 plaza Gorputz Hezkuntzan eta beste 66 Musikan, 270 plaza Hezkuntza Berezian (Pedagogia Terapeutikoa), eta beste 55 plaza Entzumena eta Hizkuntza delako Hezkuntza Berezian.

1.867 plaza horiez gain, Hezkuntza Sailak Hezkuntzako Ikuskarien Kidegorako beste 28 plaza deitzea ere aurreikusi du. Plaza horietara karrerako funtzionarioak aurkeztu ahal izango dira, eta deialdia 2019 urtean zehar egingo da.

Maiatzaren 2tik 14ra, izangaiek programazio didaktikoa eta merezimenduak aurkezteko epea izango dute.

Lehen proba ekainean

Oposizioko bi probetan lehena ekainean burutuko da Barakaldoko Bilbao Exhibition Centren. Lehen proba hori kanporatzailea izango da, eta bi zati izango ditu. Lehenengoan izangaiek idatziz garatu beharko dute euren espezialitateari dagokion gai zerrendako gai bat. Jarraian, kasu praktiko bat garatu beharko dute idatziz, hau ere espezialitatearekin lotura estukoa.

Lehen proba gainditzen duten izangaiak bigarren fasera pasatuko dira, eta epaimahaiaren aurrean programazio didaktikoa aurkeztu eta defendatu beharko dute (aurrez, maiatzean, entregatu behar dute programazio didaktikoa).


Donostiako PPko zinegotzi kargua formalki utzi du Rubiok

Joan den astean iragarritako dimisioa ofizialki aurkeztu du gaur Carmen Rubio, PP Alderdi Popularrak Donostian duen zinegotzietako batek. Alderdiko buruzagitzarekin zituen ezadostasunek bultzatu dute dimisioa ematera.

Gipuzkoako PPko iturrien hitzetan, herrialdeko presidente Maria Jose Usandizagak eskatu zion Rubiori dimisioa emateko erabakia idatziz aurkez zezala. EAEko PPren XII. Kongresua baino bi egun lehenago jakinarazi zuen Rubiok publikoki dimisioa emango zuela, bere ustez alderdiaren zuzendaritzak "txikitu" egin baitzuen Maria San Gil EAEko PPko presidente ohia.

Arrazoi bera argudiatuta, Rubioren egun berean iragarri zuten Gipuzkoako PPko zuzendaritzako orduko kide Pedro Altunak eta Maribel Melgosak dimisioa emango zutela.

EAEko PPren XII. Kongresuan ez San Gil eta ez Jaime Mayor Orexa ez dira egon, biak presidente izan baziren ere. Ez daude ados Espainiako PPko buru Mariano Raxoiren ildoarekin eta gauzak egiteko moduarekin. San Gilek, gainera, politika aktiboa utziko duela iragarri zuen duela aste batzuk.


Joseba Albizuk Cafes Baque talde berriaren eskaintzari uko egin eta Italiako talde batean korrituko du

Joseba Albizu txirrindulariak txirrindularitza profesionalerako jauzia emango du datorren denboraldian Italiako talde batekin.

Joseba Albizu txirrindulari azpeitiarrak ez du bizikleta utziko, nahiz eta azkenaldian asmoa hori azaldu duen: talde profesional bat topatu ezean txirrindularitza uztea, alegia. Baina Josebak uztarriari jakinarazi dionez, Italiako bi txirrindulari talderen eskaintza jaso du. Eta uneotan Italiako bi talde hauen eskaintza aztertzen ari da. Garbi duena da Italiako talderen batekin arituko dela datorren denboraldian profesional mailan.

Txirrindularitza prefesionalerako jauzia emateko lehen aukera Cafes Baque taldetik jaso du. Baque-k Valladolideko enpresa batekin txirrindularitza profesionalerako taldea osatuko du. Baina eskaintza honi uko egin eta Italia-ko talderen batean arituko da.


Andoni Gago da Europako txapeldun berria

Otxarkoagakoa Jesus Sanchez madrildarrari gailendu zitzaion puntutara

Andoni Gago bizkaitarrak luma pisuko Europako txapelketa eskuratu zuen larunbat gauen, Bilbao Arenan jokatu zen gau-emanaldian, Jesus Sanchez madrildarrari puntutara ahobatezko erabakirik gabe irabazi ostean.

Epaileen txartelak honako emaitza hauek agertu zituzten: 115-114, 115-113 eta 112-116. Ondorioz, Otxarkoagako boxeolariak eskuratu zuen Kiko Martinezek joan zen otsailean jabegabe utzi zuen Europako gerrikoa.

Borrokalari biek oso lehia gogorra eta parekatua izan zuten Bilboko ringaren gainean. Borrokaldiaren ekimena Gagok eraman zuen zatirik gehienean, oso dinamiko aritu zen Sanchezen aurka. Madrildarraren taktika distantzian borrokatzea eta kontraerasoan jardutea izan zen.

Bosgarren asaltotik aurrera, borrokaldia asko gogortu zen, kirolari bakoitzak bere gidoiari eusten zion bitartean.

Hitzartutako hamabi asaltoak behin bukatuta, epaileek Gagoren konstantzia eta ekimena saritu zuten teknikoki iaioagoa zen Sanchezen aurrean, nahiz eta madrildarrari, beharbada, kolperen bat edo beste gehiago ematea falta izan zitzaion auzia bere alde erabaki ahal izateko.


Beasain taldeak agur esan dio 2. B mailara igotzeko aukerari

Lagun Onak taldearen aurka 1-2 galdu ondoren, Hirugarren Mailako Beasain futbol taldeak agur esan dio 2. B mailara igotzeko kanporaketa jokatzeko postua lortzeko borrokari. Urtzi Arrondo entrenatzailaren esanetan, «egun gogorra larunbatekoa, benetan gogorra. Urte guztia borrokan ibilita, ezin helburua lortu, pena eta tristura latza». Burua altxatzeko monentua dela adierazi zuen: «Egun zailenetan ere harrotasuna da taldearekiko sentitzen dudan sentipen nagusiena».Partidaren aurretik, agur omenaldia eskaini zien Beasain KEko zuzendaritzak Aiert Ordoñezi eta Javi Quintanari, 7 eta 8 urte txuri-urdinen taldean aritu ondoren, taldea utziko baitute denboraldia amaitutakoan. «Mila esker emandako guztiagatik eta ondo bizi!» adierazi du Beasain KEko zuzendaritzak.


"Bojack Horseman, Girls eta Westworld; konfinamenduan ikusi beharreko telesailak"

Mikel Zumeta ikus-entzuneko adituak galdu ezin ditugun telesailen errepasoa egin du 'Faktoria' saioan. Zerrenda osatzen hasi gara, eta datorren astean emango diogu jarraipena.

Bojack Horseman, Girls eta Westworld telesaiak proposatu dizkigu Mikel Zumeta ikus-entzunekoetan adituak 'Faktoria' saioan. Plataforma desberdinak arakatu eta gero, zerrenda osatu du Zumetak; datorren astean jarraipena emango dio eta telesail gehiago proposatuko dizkigu.


De la Vegak dio EAJrekin dituzten elkarrizketak ez direla estrategia aldaketaren ondorio

PSOE eta EAJ egiten ari diren elkarrizketek ez dute esan nahi PSOEk estrategia aldatu duela Espainiako Gobernuko lehendakariorde Maria Teresa de la Vegak azaldu duenez. Elkarrizketa horiekin lortu nahi dutena aurrekontuetarako babesa lortzea dela azaldu du. Brasilen azaldu duenez, "Espainiako aurrekontu orokorren eztabaidaren atarietan gaude", eta beraz, Espainiako Gobernuak "ahalik eta akordio handiena lortu nahi du indar politikoen artean".

De la Vegak azpimarratu duenez, Espainiako Gobernua "alderdi guztiekin" dago harremanetan, eta orain ez dago "azken hilabetetako egon den egoera desberdinik".

Behin eta berri esan du PSOEk "alderdi guztiekin" hitz egin izan duela, eta horretan jarraitzeko asmoa dutela azpimarratu du.


Gerturatuta, hamalau

Herritarrek urrun sentitzen dituzte politikariak. Politikariak jabetu dira, eta kezkatuta daude. Gerturatu egin nahi dute. Zubiak eraiki. Prest daudela diote, baina prestatuta ez. Eta guztiek ez dute toki berean jarri iparra.

Urrundu dira. Politikariak eta gizartea urruti daude, edo hala sentitzen dira. Ustelkeria kasuak egon dira, krisi ekonomikoa lehertu da, eskubideak murriztu dira, egoerak larritu dira, eta jendea gorriak ikusten ari da. Asaldatu dira, baina konponbiderik ez du ikusi inon. Jendeak ez du politikariengan sinesten. Edo hori da politikariek daukaten irudipena. Eta kezkatuta daude. Urrutiko intxaurrak gerturatzen saiatu nahi dute, gerturatuta lau baino hamalau izango direlakoan.

Lau urtean behin botoa eman, eta politikariek arazoak kudeatzeko zain egotea amaitu da. Herritarrek eta gizarte eragileek parte hartu nahi dute, politikariek egiten dutena jakin, jarraitu, zuzendu, bideratu, gidatu. Eta horretarako tresnak behar dituzte. Politikariek ere diote herritarrengana gerturatu nahi eta behar dutela, eta tresnak nahi dituztela.

Tresna horiek falta dira, ordea. Euskal gizartea konfrontazio gogorrean bizi izan da. Talka gogorrean. Egoera aldatzen ari da, ordea, eta bai politikariak elkarrekin zein herritarrekin, eta herritarrak elkarrekin eta politikariekin elkarlanerako prest daude, baina ez daude prestatuta. Guztien artean urratu beharreko bidea izango da. Hala uste du Arantza Ruiz de Larrinaga Gipuzkoako Diputazioko parte hartzerako zuzendariak: «Ikasi egin behar da, eta ikasteko martxan jarri behar da. Jarri gauzak praktikan, ikasiko dugu bidean, gauza batzuk gaizki egingo ditugu, baina horrela ikasten da».

Imanol Lasa EAJren parte hartze gaietako arduradunak dio, politikariek argi daukatela edozein plan herritarrekin elkarlanean eginda, hobeto ateratzen dela: «Proiektuak herrira bideratuta daude, eta herritar horiek, erabiltzaileak, urrun sentitzen baldin badute, eta ez badira kontuan hartzen, arrakasta ez da izaten nahi zena. Gaizki ateratzen dira».

Idoia Mendia PSE-EEren bozeramaile eta legebiltzarkidea ere kezkatuta dago: «Hauteskundeetan parte hartzea jaisten ari da, jendea politikatik aldentzen ari da. Hori ez gertatzeko, aldatu beharra daukagu. Hurbilago egon».

Gerturatze hori egiteko moduan, ordea, politikariak beraiek ez daude hurbil. Mendiak demokrazia, ordezkatzailea baino modu hoberik ez dagoela dio: «Nik uste dut hiritarrek ez dutela nahi beraiek beti erabakiak hartzea. Politikariek erabakiak har ditzaten bozkatzen dute. Baina egia da, oso gutxi da lau urtetik behin bakarrik ahal izatea. PSE-EEk demokrazia parte hartzailea ondo dagoela uste du, baina demokrazia ordezkatzailearen alde gaude».

EH Bilduk, erabat pentsaera desberdina dauka. Demokrazia parte hartzailearen eta demokrazia zuzenaren bila doa. Hala dio Lur Etxeberria legebiltzarkideak: «Parte hartze prozesuek herritarrak boteretzeko prozesu izan behar dute. Botere trasbase bat egon behar luke. Erakundeetan kontzentratzen den botere politikoaren transbasea egin behar da».

Baina nola bultzatu parte hartze hori? Parte hartzea bultzatzeko tresna ugari daude. Batzarrak izan daitezke, foroak, gaikako batzorde edo mahaiak, galdeketak... Horien guztien konbinazio egokia egitea da gakoa, Ruiz de Larrinagaren iritzian: «Udal batek egin behar duena egiterakoan pentsatu behar du hori nola egin 'herritarrekin', eta ez 'herritarrentzat'». Ateratzen den ondorioaren arabera, prozesu jakin bat pentsatu behar dela dio. «Ez dago modu bakar bat. Konbinatu egin behar da eta alor guztietan landu, eraginkorra izan nahi bada».

Tresna asko daudela dio EAJk ere, eta denak baliatu behar direla. Hori arautu egin behar delakoan dago Lasa. «Parte hartzea ere arautu egin behar da, ordenatu. Politikari batek has dezake bere asmo onenarekin halako prozesu bat, baina frustrazio handiak ere sor daitezke ondo egiten ez bada. Ez dago araututa nola bideratu herritarren parte hartzea. Benetako parte hartzea nahi badugu, araudi horiek ere aldatuz joan beharra daukate».

Ordenantzak eta arauak egin aurretik ere parte hartzea bultza daitekeela eta bultzatu egin behar dela uste du Ruiz de Larrinagak. Baina, prozesu bakoitzeko joko arauak ondo zehaztu behar direla dio, frustrazioak sor ez daitezen. «Hasiera-hasieran, argi gelditu behar da zertarako den parte hartze prozesu bakoitza, zein helburu dituen eta zein diren joko arauak. Gero, jendeak erabakiko du baldintza horietan parte hartu nahi duen edo ez».

Nork markatzen ditu arau horiek? Ruiz de Larrinaga: «Eredu desberdinak daude, baina niretza, egokiena litzateke, talde sustatatzaile bat sortzea, eta han sartzea gaiarekin zerikusia duten taldeak, ordezkari politikoak, norbanakoak...». Imanol Lasak ere antzera pentsatzen du: «Foru Arauean zehaztu genuen bezala, eta dena ez dadin politikarien esku geratu, parte hartzearen batzordeak sortzearen alde gaude. Edozeinek dauka eskubidea parte hartze prozesu bat edo kontsulta bat eskatzeko. Parte hartzearen batzordea behar da erakunde guztietan, zein prozesu ireki eta zein ez erabakitzeko. Eta beti, baiezkoa izan edo ezezkoa izan, arrazoitu egin behar du». Batzorde horretan, politikariak ez ezik, teknikariak eta gizarteko eragileen ordezkaritzak ere parte hartu behar duela uste du.

Idoia Mendia urrutirago dago horretan. Informazioa eta iritzia emateaz hitz egiten du batik bat. «Tresna moderno asko dauzkagu, errazten dutenak parte hartzea, eta aprobetxatu egin behar ditugu, hiritarrei hobeto entzuteko, euren ideiak jasotzeko, eta kasu batzuetan parte hartzea aurrera eramateko». Legebiltzarra ezagutzen du berak: «Jaurlaritzan gu geundenean, Irekiaren bidez hiritarrentzat lehio bat ireki genuen. Hor jartzen genituen lege proposamenak —guztiak ez—. Nik, esate baterako, abusu polizialen dekretua jarri nuen, balorazioak, proposamenak, ideiak, kritikak eta horiek guztiak jasotzeko. Eta kontuan hartzeko».

Egiteko asko dagoela diote guztiek. «Kudeaketa berri bat» behar dela dio Lasak, «politika egiteko beste modu bat behar dugu». Guztiek aldatu behar dute politika egiteko eredua, haren ustez. Ruiz de Larrinagaren ustez ere erakundeak ere aldatu egin behar dira: «Gaur egun, erakundeak ez daude antolatuta parte hartze prozedurak aurrera eramateko».

Idoia Mendiak sistema bera ere aldatu egin behar dela uste du: «Sistema parlamentarioan aldaketak egin behar dira, araudiak aldatu behar dira, agian lege bat edo beste ere bai. Hauteskunde sistemari ere bueltatxo bat eman behar zaio: zerrenda itxiak edo zabalak, sistema mixtoa...».


Odola emateko aukera, gaur

Hileko lehenengo asteartea denez, odola eman eta organo donante egiteko aukera izango da gaur, arratsaldeko 18:30etatik aurrera, anbulatorioan. Abenduan, 65 odol estrakzio egin ziren, eta 2 donante berrik eman zuten izena. Organo donanterik berriz, ez zen izan.


Egoitz Maiaren lehen diska aztergai osteguneko 'Arratsaldekoa'n

Horrez gain, Xabier Mikel Errekondoren fonoteka musikala eskeini du saioak.

Ostegun honetan, Egoitz Maia izan da ''Arratsaldekoa'' saioaren gonbidatua eta bere diska berria zein ireki berri zaion bidearen nondik norakoak azaldu ditu.

Horrez gain, Xabier Mikel Errekondok bere gustuko kantuak eskaini ditu ordubetez, bere bizitzako pasarteak astindu ditu mikroen aurrean, bere fonotekatik egindako aukerari esker. Memoria musikalak saskibaloi jokalaria izan zenekoa ere ekarri ote du gogora?


Sanchezek alarma egoera maiatzaren 10era arte luzatzeko eskatuko dio Kongresuari

Izurriak 1.110 pertsona hil ditu Euskal Herrian, zenbaki ofizialen arabera. Hegoaldean 15.376 kasu diagnostikatu dituzte. Horietako 594 ZIUn daude. 5.923ri sendagiria eman diete erietxeetan. Milaka langile lanera itzuli dira gaur, ezinbestekoak ez diren alorretan.

* Zer lan jarduera izango dira gaurtik lanean?

* Osasuna bermatzen dela langileekin adostu ezean planto egitera deitu du LABek

* Maiatzaren 11 arte luzatuko da itxialdia Ipar Euskal Herrian

* Segurtasun Sailak aitortu du banatuko diren maskarak ez direla erabat eraginkorrak

* Koronabirusaren datuen grafikoak

* Birusaren hedapena Euskal Herrian herriz herri eta osasun eremuka


Mutriku Futbol Taldeak agur beroa eman dio Mutxur kapitainari

Mutriku Futbol Taldearen sorreraren 75. urteurrena ospatzeko antolatu dituzten ekintzen artean Mutriku eta Aurrerako nagusien mailako gizonezkoen partidua jokatu zuten zapatu [ekainak 8] arratsaldean, San Migel futbol zelaian. Partidua gainera, Ander Prieto Andonegi Mutxur kapitainak jokatu zuen azkena izan zen.

Partidu berezi bezain hunkigarria izanik, jende asko batu zen San Migelgo harmailetan. Norgehiagoka etxeko taldeak irabazi zuen. Azkaratek, Kaialdek eta Mutxurrek egindako golei esker 3-0 irabazi zuten. Amaieran, bi taldeek ohorezko pasilloa egin zioten kapitainari. Mutxur zeharo hunkituta igaro zen pasillotik, eta ondoren, futbol talde bien, jokalarien eta senitartekoen hainbat opari jaso zituen.

Mutrikuko eta Aurrerako jokalariak. Argazkia: Alberto Gorritiberea

Urteurren ekitaldien barruan, gainera, futbol munduari buruzko Jokoz Kanpo antzerkia taularatu zuten kiroldegian zapatu iluntzean. 200 lagunetik gora batu zituen Joseba Apaolaza, Asier Hormaza eta Asier Sota aktoreen emanaldiak.


Otegik dio HZk Europako Hauteskundeetara aurkeztea izango duen edo ez erabakitzerakoan eragina izango duela PSOEren jarrerak

Sozialista Abertzaleak taldeko legebiltzarkide Arnaldo Otegik "herritarrez osatutako zerrenda bat" ezin bada Europako hauteskundeetara aurkeztu nor aurkeztu daitekeen galdera bota du Euskadi Irratian egin dioten elkarrizketan. Gainera, ez zaio logikoa irudi "estatu frantziarrean" HZ aurkeztuko dela "dudan ez jartzea" eta "estatu espainiarrean" agian baimenik ez izatea. Aukera ukatzen bazaio, epailearen erabakiaren azpian erabaki politikoek zeresan handia izango dutela esan du. Argi utzi nahi izan du HZk ez duela ez Batasuna eta ez ezker abertzalea ordezkatzen.

Herritarren Zerrendak ez du ordezkatzen ez Batasuna eta ezta ezker abertzalea ere, Arnaldo Otegi Sozialista Abertzaleakeko legebiltzarkideak adierazi duenez. "Herritar ezkertiar eta abertzalez osatu dute zerranda hori, eta Europako Hauteskundeetara aurkezteko eskubidea izan beharko lukete". "Estatu frantsesean" aurkeztu ahal izango direla zihur dagoela esan du, "eta zergaitik ez estatu espainiarrean?". HZk aurkezterik izango ote duen edo ez "erabaki politikoen menpe" egongo da Otegiren iritzian. "Herritarrek osatutako zerrenda batek ere" ezin badu aurkeztu, hauteskundeetara nor aurkeztu daiteken galdera egin du.

"Gatazka gainditzeko, joku arauak aldatu behar dira" Otegiren iritzian, eta "horren inguruan eztabaida egin nahi duela erakutsi beharko du PSOEren gobernuak". Espainiako Gobernuko presidente Jose Luis Rodriguez Zapaterok esan behar duen gauza bakarra zera da Otegiren iritzian: "Euskal Herria nazio bat da eta haien erabakia errespetatuko dut". Espainiako Gobernuaren aldetik jarrera hori dagoenean, "euskaldunok eseriko gara, eta joku arauak erabakiko ditugu". Gatazka gainditzeko, "herri honek herri bezala hitzegin behar du estatuarekin", eta beraiek horrexegaitik egin zuten Bergarako proposamena Otegiren esanetan.

Ibarretxeren proposamenari dagokionean, honako galdera bota du Otegik, :"norbaitek pentsatzen du gatazka gainditu daitekeela estatuaren aldaketarekin? ", eta ezetz erantzun du, "denok dakigu ezetz".


“Berreskurapen ekonomikoa leku guztietara iristen denerako beranduegi izango da”

JUANJO BASTERRA aretarrak urteak daramatza ekonomia-kazetari lanetan. Aiaraldeko egoera ekonomikoaren iraganaz, orainaz eta etorkizunaz mintzatu da.

Aurtengoa berreskurapen ekonomikoaren urtea izango dela diote. Hala izango dela uste duzu?

Nik ezetz uste dut. Kea da, zentsu batean, saltzen ari digutena. Ezin da berreskurapen batez hitz egin gutxienez 3261 langabetu egonda eta Laudion eta Amurrion %19.1 eta %17ko langabezi tasa egonda. Berreskurapen ekonomikoa zail ikusten dut nik. Ez da kalitatezko enplegua sortzen, sortzeagatik ia ia ez da enplegua sortzera iristen, azaroan zein abenduan ia-ia enplegu kopuru bera egon baita.

“Ezin da berreskurapen batez hitz egin gutxienez 3261 langabetu egonda eta Laudion eta Amurrion %19.1 eta %17ko langabezi tasa egonda”

Sortzen den enplegua oso prekarioa da, kontratuen %97a prekarioa da. Kontratuen %17a denbora zati baterako izan dira. Abenduan, adibidez, 41 egunekoa izan da kontratuen bataz-besteko iraupena. Egun asko direla dirudi, baina Laudiori erreparatuz gero, kontratuen %64.56a hilabete bat baino gutxiago irauten du, eta %51.4ak 14 egun baino gutxiago. Amurrion, non Laudion egiten diren kontratuen bikoitza egiten diren, %66a sei egunekoa da, eta %95a 30 egun baino gutxiagokoa. Berreskurapen ekonomikoa iritsi dela? Beno, batzuek hala ikusiko dute. Baian berreskurapen hori leku guztietara iristen denerako beranduegi izango da.

“Kontratuen %97a prekarioa da. Kontratuen %17a denbora zati baterako izan dira”

Berreskurapen ekonomikoari begira, zein da instituzioek eta jendarteko beste sektoreek eman beharko lituzketen pausoak?

Instituzioek inbertsioa gehiago sustatu beharko lukete. Laudion, adibidez, ez da industriaren bultzada handirik egon 80. hamarkadako konbertsio industrialaz geroztik. Hemengo jarduera ekonomikoa beti egon da industriari loturik eta sektore hori geroz eta pisu gehiago ari da galtzen. Ikerketa, Garapen eta Berrikuntzan, esaterako, %0.86 soilik berritzen da eskualdean, EAE mailan %1.9 berritzen den bitartean.

Gauzak hala, ez baduzu berritzen, ez baduzu uzten jarduera garrantzitsu bat garatzen, ezin duzu ezer egin. Eusko Jaurlaritzak eta Foru Aldundiak badirudi ez dakitela Aiaraldea non dagoen, edo bestela nahita egiten ari direla.

“Ikerketa, Garapen eta Berrikuntzan, esaterako, %0.86 soilik berritzen da eskualdean, EAE mailan %1.9 berritzen den bitartean”

Eskualdeko industria desegiten ari dela diote batzuek. Hala da izatekotan, ekidin daiteke?

Gauza batzuk hartu behar ditugu kontuan: krisiarekin soldatak nabarmen egin dute behera. Krisiarekin daramatzagun zazpi urte hauetan %8-15 bitartean egin dute behera. Enpresarien soldatek, berriz, ia %2ko igoera izan dute. Soldaten jaitsierak enpresentzako deskontu bat suposatu du, baina gero ez dute deskontu hori aplikatzen. Badaude eskualdetik kanpora doazen enpresak, hemen eta beste leku batzuetan ere.

Hori da soluzioa? Ba, ez dakit. Badaude enpresa asko merkatu txinatarrari begira daudenak, baina itzultzen hasi direnak, langile txinatarrak ere ergelak ez direlako. Txinatarrek ere nahi dituzte soldata-igoerak, enpresaria asko irabazten ari dela ikusten dutenean.

“Badaude enpresa asko merkatu txinatarrari begira daudenak, baina itzultzen hasi direnak, langile txinatarrak ere ergelak ez direlako”

Soluzioa? Garrantzitsuena, dudarik gabe, eskualdean inbertitzea da, inbertsioa kanpora joatea ekiditea. Tubacex da horren adibide: Kantabriara eraman du bere teknologia zentroa, lantegiak hemen dituen bitartean. Iritsi daiteke eguna zeinetan enpresako buruek esango duten altzairu-fabrikako jende guztia soberan dagoela, altzairua beste bati erostea merkeagoa delako. Beti egongo da merkeago ekoiztuko duen norbait. Zein da, orduan, bidea? Enpresariak hemen atxikitzea, ez dutelako zertan kanpora joan behar irabaziak, irabaziak eta irabaziak izateko.

Zer nolako garrantzia dauka industriak Aiaraldeko ekonomian?

1996an industriak %41ko pisua zeukan, baina 2010erako %34era jaitsi zen. Zer ari da igotzen? Zerbitzuen sektorea. Baina industriaren bultzadarik ez baduzu ezin da zerbitzuen sektorea mantendu. Eskualdetik kanpo lan egiten duen jendez osatutako jendarte bat osatzen baduzu jende asko kanpora joango da bizitzera ere, eta ez da itzuliko.

Hemen industria da aingura moduan funtzionatu duena. Baina hemen zein Ezkerraldean konbertsio industriala medio egon zen industriaren suntsiketa ez da konpondu. Tubacex, JEZ, Guardian, Vidrala... enpresa garrantzitsu ugarik hor jarraitzen dute, baina enplegua eta produkzioa sustatu zezakeen oro alde egin du. Ez dago jarduera teknologikotarako dirudik. Badirudi hori guzti hori Gasteizen edo beste leku pribilegiatu batean geratzen dela. Zerbitzuen sektoreak duen arazoa da bertan prekarietatea askoz handiagoa dela.

“Hemen industria da aingura moduan funtzionatu duena”

Soluzioa sektore bakoitzari dagokion pisua ematea izango litzateke. Ez dut uste industria ez bultzatzea soldatengatik denik, enpresarien eta administrazio publikoaren kontu ideologiko bat ere dela esango nuke. Instituzioak mugitu behar dira, baina baita enpresariak ere. Orain dela gutxi atera da, adibidez, Vidralak enpresa bat erosi duenaren albistea. Horrek Vidralaren aktibitateari bultzada emango dio, noraino iritsiko den ikusteke dagoen arren. Tubacexek ere italiako enpresa bat erosi du berriki. Baina kontua da modu koordinatu batean eman beharko litzatekeela hori. Administrazio publikoak udal-mailatik Eusko Jaurlaritzaren mailara bultzatu beharko luke industria. Hori egiten ez baduzu enpresariek ere ez dute euren kabuz egingo.

“Soluzioa sektore bakoitzari dagokion pisua ematea izango litzateke”

Langabezia EAEko bataz-bestekotik gora dago. Aiaraldeko pobrezia maila, berriz. bataz-bestekotik behera dago. Zergatik ematen da fenomeno hori?

Aiaraldean konbertsio industrialak izan zuen eragina handia izan zen, baina eskualde txiki bat izaten jarraitzen du. Ezkerraldea, berriz, askoz populatuagoa dago. Gauzak hala, leku populatuetan badago merkatutik at geratzen den jendea, baztertua geratzen dena eta azkenean pobrezian erortzen dena. Baina Aiaraldean 1082 pertsona daude DBE-RGIa (Diru-sarrerak Bermatzeko Errenta) jasotzen dutenak. Kopuru handia da hori. Eta horien %75a Laudion eta Amurrion bizi da. Iraupen luzeko langabeziak biztanleria osoaren %55 baino gehiagori eragiten dio Aiaraldean, eta %66ak ez du inolako prestazio ekonomikorik jasotzen.

Pobrezia “latz” gutxiago dago, familiek sortzen duten koltxoia dago... baina pobrezia maila ere nabarmentzekoa da hemen. Txarren dagoenarekin konparatzen bazara (Ezkerraldearekin, kasu) egia da beraiek okerrago daudela. Baina hoberen daudenekin konparatzen bagara gu gara oker daudenak. Eta Aiaraldea zein Ezkerraldea izan ziren bere garaian Euskal Herriko industria garapenerako gunerik garrantzitsuenetarikoak. Orain, berriz, garaiak aldatu dira. Eta arazoa da administrazio publikoa ez dela zonalde honetarako ekintzarik garatzen ari. Eta hor ikusten da badagoela zerbait ez dagoena ondo funtzionatzen ari.

“Pobrezia “latz” gutxiago dago, familiek sortzen duten koltxoia dago... baina pobrezia maila ere nabarmentzekoa da hemen”

Zer pausu jarraitu beharko lirateke, beraz, berreskurapen ekonomikoa eman dadin?

Nik uste dut badaudela bi pausu nahitaez eman beharrekoak. Inbertsio industriala izango litzateke bat. Bestea, lanaren banaketa bat ematea: 35 ordu edo gutxiago astean, pertsona ororentzako. Kontua da langileek geroz eta gehiago egiten dutela lan, baina geroz eta jende gutxiago dagoela lanean. Erabateko prekarietateak ere ez gaitu inora bideratzen, modu horretan pobrezia sortzen ari garelako.

“Nik uste dut badaudela bi pausu nahitaez eman beharrekoak. Inbertsio industriala izango litzateke bat. Bestea, lanaren banaketa ematea”

Pertsonen zaintzarekin erlazionatutako enpleguei ere bultzada eman behar litzaieke instituzioen partetik, nire ustez. Beste ekonomia garatu batzuk enplegu mota horiekin ari dira industria ordezkatzen, norbait behar duelako egon jende nagusi edo elbarritua zaintzeko. Lanbide Heziketa bultzatzea ere oso garrantzitsua dela deritzot. Hemen baditugu Lanbide Heziketa eskaintzen duten ikastetxeak, baina bultzada handiagoa beharko luketela uste dut.


Olio erabilia

bilduko dute gaur

Erabilitako olioa bilduko dute gaur ferian. Arratsaldeko 16:00etatik 19:30etara.


IBAIZABAL: Euskal Herriko Burujabetza Energetikorako Gida

Xabier Zubialderen aipatu liburua pasa den astean aurkeztu zuten Bilbon, Ekoetxean. Bertan EHko egoera energetikoaren diagnostikoa egiten du egileak. Gero, “Defenditu beharreko 13 pausu” jorratzen ditu, global zein lokal mailetan. Oso liburu interesgarria Iñaki Barcenaren ustez, eta doan eskuratu ahal da: www.yumpu.com/eu/document/view/32259189/euskal-herriaren-burujabetza-energetikorantz-joateko-gida/3.

https://www.bilbohiria.com/docs/podcast/solasaldiak/150223solasinakibarzenas.mp3

Deskargatu hemen


236 puntu beltz dituen hiria

Bilbon emakumeentzat arriskutsuak diren tokien zerrenda osatu dute. Batez ere, inguru horietako argiztapena hobetzea galdegin dute andreek.

Apenas duten argitasunik, eta emakumeen segurtasunari begira are beltzagoak dira. Bilboko Udalak eta Berdintasunaren Aldeko Bilboko Emakumeen Kontseiluak egindako txosten baten arabera, emakumeentzat beltzak diren 236 leku daude Bizkaiko hiriburuan. Argitasuna eman nahi izan diote errealitate ilun eta beltz horri.

Genero ikuspegitik Bilboko segurtasuna hobetze aldera, otsailean hasi ziren lanean bi erakundeak. Andreen eskariak biltzen hasi ziren. Berdintasunaren Aldeko Bilboko Emakumeen Kontseiluaren arabera, berdintasuna lortzeko bidean funtsezkoa da espazio publikoan andreen segurtasuna bermatzea. Profil desberdina duten emakumeek parte hartu dute egitasmoan.

Emakumeentzat arriskutsuak diren lekuen artean nagusitzen dira gune ilunak; hobeto argiztatzea izan da andreek kasu gehienetan egin duten proposamena, hiriburuaren erdigunetik gehien aldendutako auzoetan bereziki: Olabeaga, Masustegi, Kobeta, Buia... Espazio irekiak izanda ere ikusgarritasun apurra duten kaleei erreparatuta, hormak kolore argiz margotzea galdegin dute, besteak beste.

Era berean, auzo garaietara heltzeko eskailerek kexa ugari pilatu dituzte Santutxun, Uribarrin, Atxurin, Deustuan, Zurbaranbarrin, Zazpikaleetan, Arangoitin, Altamiran eta Kastrexanan. Eskailera horietan, argi gutxi ez ezik, ikusgarritasun apurra dagoela salatu dute; Santutxun, Iturribide zeharkalekoak, adibidez, zuzenean ixteko eskatu dute. Antzera, lurpeko pasabideekin: arriskutsutzat jotako dozena erditik gora daude —horietako hiru Uribarrin—, eta andreen betiko kexa izan diren arren, erabat utzita daude; batzuk gauez ixtea proposatu dute. Autobideen azpiko zonak —Basurtun, Errekalden, Uribarrin eta Begoñan— zaintzen ez direla ere azaleratu dute.

Izan ere, utzitako guneak andreen kezka iturri dira. San Inazio, Otxarkoaga eta San Frantzisko auzoetan gauez jarduerarik eta jenderik ez duten tokiak seinalatu dituzte. Halakoetan, plazetako edo etxebizitza eraikinetako arkupeez mintzatu dira, bertan lo egiten duenik badagoelako, eta zutabeen atzeko ikusgarritasuna murritza delako.

Baina kanpoko aldeko auzoetan ez ezik, erdigunean ere bada puntu beltzik. Abandon lau gune arriskutsu pilatzen dira metro gutxi batzuetan: Isozaki atean, Uribitarte aldapetan eta Mazarredo zumarkalean; ikusgarritasun gutxiko tokiak daudela salatu dute andreek. Ingurune berria delako da deigarria: 2007an inauguratu zuten Arata Isozaki arkitektu ospetsuak diseinatutako gunea, hau da, genero ikuspegitik egindako hirigintza jada nahiko garatuta zegoenean.


“Ongi etorri baserrira!”, uztailean Urnietan

Uztailaren 3an eta 4an baserri girora hurbiltzeko ekimenaren bigarren edizioa ospatuko da, ENBA nekazal sindikatuaren ekimenez. 16 baserri bisitatzeko aukera izango da, tartean Urnietako Adarrazpi eta Eula baserriak.

Adarrazpin ardi, gazta eta mamiari buruz zer ikusia eta ikasia izango da. Eulan, nola ez, sagastietan eta sagardogintzan duten eskarmentua erakutsiko dute.

Helburua didaktikoa da. ENBAren arabera, “gure baserrietako ateak zabaldu nahi ditugu gure etxeak, familiak, soroak eta animaliak ezagutu ditzaten. Geuk ekoizten duguna bertatik ezagutu ondoren, gehiago balora dezaten. Horretarako Ate Irekietako eguna antolatu dugu eta hiritargo zabalaren artean hedatzea nahi genuke, baserritarrak eta kontsumitzaileak gerturatzeko asmoz”.

Iaz martxan jarri zen eta antza denez erantzun ona izan zen. Hori dela eta, bisitaldien esperientzia egun batetik bi egunetara pasako da. Eta horrez gain, iaztik hona bisita daitezkeen baserri kopurua bikoiztu egin dute.

Urnietarrek, nahi izate aldera, bertakoa bisitatu edota kanpokoa ezagutzeko aukera izango dute. Izena emateko aukera zabalik dago, telefonoz edota posta elektronikoz egin daitekeena.

Uztailak 3, ostirala

11:00-14:00

• Oiartzun. Galtzata baserria (ardiak-gazta) eta Pelu zahar baserria (arrautza ekologikoak-nekazalturismoa).

• Irun. Irungo Lastaola baserria (esne behiak), Oihanalde baserria (larre behiak) eta Ola sagardotegia (sagastiak-sagardoa).

• Amezketa-Zerain. Amezketan Mendiko baserria (oilaskoak) eta Zeraingo Lumagorri hiltegia.

• Urnieta. Adarrazpi baserria (ardiak-gazta/mamia) eta Eula sagardotegia (sagastiak-sagardoa).

Uztailak 4, larunbata

11:00-14:00

• Getaria. Agerre-Berri baserria (ardiak eta larre behiak) eta Gaintza txakolindegia (mahastiak-txakolina).

• Beizama. Urki baserria (aire libreko txerriak) eta Arreta baserria (ardiak-gazta).

• Azpeitia. Uresaundi baserria (baratzea) eta Odria baserria (larre behiak).

• Oñati. Estenaga baserria (esne behiak) eta Gomiztegi baserria (ardiak-gazta).

Izena ematea

943 650 123.

ongietorribaserrira@enba.eus

Azken eguna: Ekainak 28.

Izena ematea: Dohainik.

Zozketak: Kalitatea fundazioko saskitxoak eta nekazalturismo batean 4 pertsonentzako 2 gauen zozketa.


Laudioko urtarrileko Udal Osoko Bilkura

1. Unai Llano Andak aurkeztu duen mozioa, “Aretako bulegoa ixteko Kutxabankek erakutsi duen asmoaren gainekoa”, aurretiko Osoko Bilkurako Batzorde Informatiboaren irizpenaz.

2. 2016ko iraileko 26ko 13 zenbakia eta urriaren 27ko 15 zenbakia duten aktak onartzea.

3. Berri ematea 2016/12/19 eguneko 2937 zk. duen Dekretuaz, itxitako ekitaldietan oker aitortutako eskubideak erregularizatzeko ezabatzeaz eta kontuetan baja emateaz. Ebazpenerako proposamen Alkatetza-udalburuarena, Ogasun eta Ondare arloko zinegotzi ordezkari laguntzailearen bitartez.

4. 2016ko udal aurrekontuko kredituen aldaketa espedienteen onarpen Dekretuen berri ematea 33/16 eta 34/16 zk. Ebazpenerako proposamen Alkatetza-udalburuarena, Ogasun eta Ondare arloko zinegotzi ordezkari laguntzailearen bitartez.

5. 2017 urterako Udal Aurrekontua eta Udal Euskaltegiaren Aurrekontua luzatzea eta egin beharreko doitzeak onartzeaz, 2017/01/12 eguneko 46zk. duen Dekretuen berri ematea. Ebazpenerako proposamen Alkatetza-udalburuarena, Ogasun eta Ondare arloko zinegotzi ordezkari laguntzailearen bitartez.

6. Laudio Udalaren adierazpena, 20.000 biztanlez beherako populazioa duten Arabako Lurralde Historikoko udalerriek eta Aldundiak orain arte kudeatu duten terminoen arabera, 2016ko abenduaren 26tik aurrera, Gizarte Zerbitzuen prestazioaren iraupena behin behineko izaeraz onartu duenari buruzko abenduaren 26ko Diputatuen Kontseiluaren 904/2016 Erabakiaz. Alkate-udalburuaren proposamena, Hezkuntza, Berdintasuna eta Gazteria Arloko zinegotzi ordezkari laguntzaile bitartez, aurretiko Gizarte Ongizate, Lankidetza eta Osasun arloko Batzordearen Ebazpenaz.

7. Lurzoru urbanizaezinean eraikuntza erabileren inguruko HAPOren 41. Aldatze proposamena.- Hasierako onarpen proposamena. Alkatetzaren proposamena, aldez aurretiko Hirigintza eta Ingurumen eta Obrak, Zerbitzuak, Mantentze-lan eta Landa Ingurune Arloetako Batzorde Informatiboaren irizpenaz.

8. Poliomilitisak jota izan ziren eta gaur egun ondorio berantiar edo post-polio sindromea (PPS) jasatzen ari diren lagunentzat sostengu mozioa, Euskadiko Polio Elkarteak aurkeztuta, aurretiko Osoko Bilkurako Batzorde Informatiboaren irizpenaz.

9. Txaro Sarasua Díaz, PSE-EE udal talde politikoaren izenean aurkeztu duen mozioa, “Pio XII kalearen izena Batzalarrin izenarekin ordezteko gastuak”, aurretiko Osoko Bilkurako Batzorde Informatiboaren irizpenaz.

10. Amets Meaza Castañares, EH BILDU udal talde politikoaren izenean aurkeztu duen mozioa, “Gure segurtasun eredu propio baten norabidean, Espaniako indar polizialen erretiratzea aldarrikatzeko”, aurretiko Osoko Bilkurako Batzorde Informatiboaren irizpenaz.

Maider Basterra Ibarretxek, EAJ-PNV udal talde politikoaren izenean aurkeztu duen ordezko mozioa, “Espainiako indar polizialen erretiratze osoari buruzkoa” aurretiko Osoko Bilkurako Batzorde Informatiboaren irizpenaz.

11. Txaro Sarasua Díaz, PSE-EE udal talde politikoaren izenean aurkeztu duen mozioa, “Zoru klausulen erreklamazioak”, aurretiko Osoko Bilkurako Batzorde Informatiboaren irizpenaz.

Maider Basterra Ibarretxe, EAJ-PNV udal talde politikoaren izenean aurkeztu duen ordezko mozioa, “Zoru klausulak”.

12. Alvaro Barrios Medina, OMNIA udal talde politikoaren izenean aurkeztu duen mozioa, “Eskola-jazarpen edo bullying-aren aurkako udal protokoloa”, aurretiko Osoko Bilkurako Batzorde Informatiboaren irizpenaz.

Maider Basterra Ibarretxek, EAJ-PNV udal talde politikoaren izenean aurkeztu duen ordezko mozioa, “Eskola-jazarpen edo bullying-aren aurkako protokoloa ari buruzkoa”, aurretiko Osoko Bilkurako Batzorde Informatiboaren irizpenaz.

13. Alvaro Barrios Medina, OMNIA udal talde politikoaren izenean aurkeztu duen mozioa, “Udal LPZren egoera”, aurretiko Osoko Bilkurako Batzorde Informatiboaren irizpenaz.

14. Alvaro Barrios Medina, OMNIA udal talde politikoaren izenean aurkeztu duen mozioa, “Santa Kurutz zubia”, aurretiko Osoko Bilkurako Batzorde Informatiboaren irizpenaz.

15.- Alvaro Barrios Medina, OMNIA udal talde politikoaren izenean aurkeztu duen mozioa, “Wifi-a”, aurretiko Osoko Bilkurako Batzorde Informatiboaren irizpenaz.

Gobernu Organoen Kontrola / Erregu eta Galderak


Herritarrei deia, bideoklipa grabatzeko

Ari Du abestiaren bideoklipa grabatuko du gaur Euskara Ari Du elkarteak, Tilosetako kioskoaren aurrean, arratsaldeko 19:00etan hasita. Herritarrei egin diete deia, parte hartzeko. Ainara Azpiazu Axpik silueta batzuk markatuko ditu, eta herritarrek margotu egin beharko dituzte. Hori egin bitartean grabatu egingo dute. Bideoklipa urrian aurkeztea aurreikusi du Euskara Ari Du elkarteak.


Uztaila Jolasean udalekuetan parte hartzeko bilera

Uztaila Jolasean udaleku irekietan lehen aldiz parte hartuko duten haurren gurasoei zuzenduta, bilera egingo da ekainaren 15ean, 18:00etan, Elkarguneako Oteiza aretoan.


Foru Aldundiak 85 milioi eurotan murriztuko du 2020ko aurrekontua

Agintaldirako zehaztutako aurrekontuak 85 milioiko murrizketa izango du, eta horregatik, doitu egin beharko dute. Hala adierazi du Markel Olano diputatu nagusiak gaur egindako agerraldian. Egokitzapen horretan, lehentasunak zeintzuk izango diren ere zehaztu du: gizarte politikak eta sustapen ekonomikoa, enpleguarekin batera.

Koronabirusaren osteko egoerarako gertatzen dabil Aldundia. Krisi ekonomikoa ekarri du osasun krisiak, eta hala onartu dute Olanok zein haren alboan izan den Ingurumeneko eta Obra Hidraulikoetako foru diputatu Jose Ignacio Asensiok. Errekurtso gutxiago izango dela adierazi dute –%20 eta %25 artean gutxiago biltzea aurreikusi dutelako– eta "horiek ondo bideratu" beharko direla gaineratu. Horregatik, lehentasunak ezarri ditu Aldundiak, eta gizarte politikei eta sustapen ekonomikoari eustea izango dela garrantzitsuena argi utzi dute biek ala biek: "Hartutako erabakiekin partida horiei eutsiko diegu; baliabideak izango ditugu horiendako".

Honako irizpideei jarraituta egingo du doiketa Foru Aldundiak: gizarte politikaren eta babes sozialaren mantentze eta indartzea; ekonomiaren mantentze eta indartzea, eta honetarako datorren martitzenean Ekonomia Suspertzeko Plan berria aurkeztuko dute; garraio publikoaren mantentzea; Etorkizuna Eraikiz apustua mantentzea agertoki berrira egokituta; Aldundia bera prestatzea pandemiaren ondorengo agertokian funtzionatu ahal izateko; eta estrategikoak diren proiektu eta inbertsioen egutegiak berregitea, hauen prozesuak motelduz.

85 milioi euro murriztu beharra

Gipuzkoako Foru Aldundiak 915 milioi euroko aurrekontua du 2020rako eta, zerga bilketaren jaitsieraren ondorioz, bere baliabide erabilgarriak 200 milioi euro inguruan murriztuko dira. Horri aurre egiteko gerakina erabiliko du batetik, 70 milioi euro, eta bestetik, 45 milioiko zorra aurreikusi du –legeak baimendutako handiena–. Hala, 85 milioi euro murriztu beharko ditu aurrekontuan.

Murrizketa hori zelan egingo den ere zehaztu du Asensiok: 40 milioi euroko zuzkidura osoa duten inbertsioak atzeratuko dira, ohiko gastua 25 milioi eurotan jaitsiko da eta gainerako 20 milioiak exekutatu gabeko proiektuen bitartez hartuko ditu bere gain. Atzeratu egingo direnen artean daude Etorkizuna Eraikiz-eko proiektu estrategiko batzuk, Mubil, Adinberri eta Naturklima, esaterako, eta Errepide departamenduko hainbat inbertsio.

Aitortza osasun langileei

COVID-19 gaitzak jota Gipuzkoan hil direnak ere gogoan izan dituzte agerraldian, eta gertutasun eta babesa adierazi gura izan diete biktimen senitartekoei eta gaixotasuna jasaten ari diren herritarrei. Eta osasun arloko eta adinekoen egoitzetako langileei aitortza egin diete "gaixotasunari aurre egiteko bere onena" ematen ari direlako.


18 familiari lagundu behar izan die udalak, Lanbidek Diru-sarrerak Bermatzeko Errenta kendu dielako

Mota horretako laguntzen eskaera kopuruak gora egin duela adierazi du Isa Boveda zinegotziak.

Laudioko 28 familiari eman zizkien udalak “mantentze-laguntzak” iaz. Horietako 18ri Diru-sarrerak Bermatzeko Errenta (DBE) kendu zien Lanbidek, eta horregatik jo zuten udalera.

Hala adierazi du Isa Boveda ongizate arloko zinegotziak. “DBE kendu dieten familiak lagundu ditugu, betiere diru-laguntza hori arduragabekeriagatik edota informazioa ezkutatzeagatik galdu ez badute”, azaldu du, eta salatu du Lanbiderekin “arazo asko” ari direla izaten azkenaldian, “malgutasun gutxirekin jokatzen ari dira kasu askotan. Hanka sartze txikienagatik ere ukatzen dute DBE hartzeko eskubidea”.

Eskaera kopuruak gora

Larrialdi Sozialerako diru-laguntzak ere eskaintzen ditu udalak. Iaz 155 familiek eskatu zuten bultzada. 230.000€ bideratu ziren horretarako. Eusko Jaurlaritzak 196.000€ jarri zituen eta Udalak 34.000€. Bovedak nabarmendu du azken hiru urteetan igo egin dela laguntza eskatzen duten familien kopurua, "egoera okerrera doanaren seinale".

Elikagai bankuarekin ere elkarlanean aritzen da Udala. Hain zuzen, iaz 60 tona elikagai banatu zituzten 341 familien artean. Etxegabeen kasuan, berriz, 2016an bazkarietarako 135 bono eta garraiorako 89 txartel banatu zituzten.


Azoka solidarioa

LH 6ko ikasleen azoka solidarioa.

Lh6ko ikasleek egindako hainbat eskulan eta beraien objektu kuttunekin Azoka solidarioa antolatu zuten Bertsolari plazan, beraiek prestatutako mokadu goxoak dastatzeko aukera ere egon zen. Lortutako dirua Gizakien Lurra erakundeari bideratuko diote, bere lan eraginkorrean laguntzeko asmoz.

Mila esker hau posible egin duzuen guztiei!


Illati euskara elkarteak aurten ere banatu ditu etxeetan egutegiak

Illati euskara elkarteak aurten ere banatu ditu egutegiak etxeetan. Ohikoa baino apur bat beranduago ibili dira, data hauetan inprimategiak lanez gainezka egoten baitira, baina dagoeneko etxe guztietan edo gehienetan jaso dute 2011ko egutegia. Argitalpen horrek, azken urte hauetan bezala, Idiazabalgo Udalaren laguntza jaso du. Herritarren artean berriz, harrera beroa izan ohi du urtero eta aurtengoa ez da salbuespena izan.

Egutegia Sara Gomez Amezketako argazkilariak egindako lanekin osatu dute. Illatikoek jakitera eman dutenez, iazko egutegian ere agertzen zen Gomezen zenbait lan. «Orain Idiazabalen bizi da Sara eta geuk eskatu genion egutegirako argazkiak ateratzeko, oso argazki ederrak egiten baititu».

Egutegiaren azalean Idiazabalen ikuspegi orokor bat agertzen da eta barruko orrietarako berriz, herriko zenbait txoko, animalia eta pertsonaia aukeratu ditu egileak, hala nola, Torreko etxea, Akutain Garaikoa baserria, ardiak zelaian, Oiarbide jauregia, artzain txakurrak artzainaren omenez ipinitako eskulturaren ondoan, San Juan gaueko sorgina, udaletxe berria, Albitxuko txoko bat, San Esteban baseliza, Oriako presa, Etxegarate inguruko pagadia eta eliza eta inguruak. Bestalde kontrazalean barruko argazki guztiak ikus daitezke, tamaina txikian.

Egutegiak, argazkiez gain hemerotekatik jasotako Idiazabalen gertatutako hainbat gertaera ere biltzen ditu.

Lehiaketa abian

Datorren urteko egutegia egin ahal izateko, argazki lehiaketa abian jartzea erabaki du Illatik.

Lehian parte hartzen dutenek, urarekin zerikusia duten lanak egin beharko dituzte. Argazkiak Idiazabalen ateratzea ere derrigorrezko baldintza da. Lanek horizontalak izan behar dute eta koloretan edota txuri beltzean egin litezke.

Egindako irudiak urte guztian zehar bidali daitezke aldaize.illati@gmail.com helbidera eta argazkiak entregatzeko azken eguna irailaren 30a da. Parte hartzaileek izen abizenak, argazkiaren izena eta non ateratakoa den ere zehaztu beharko dute.

Lehiaketa irabazten dutenen argazkiak 2012ko egutegian publikatuko ditu Illatik eta irabazleek opari bana ere jasoko dute.


Denboraldi berria hasi du Mitxel Aginagak

Mitxel Aginaga kirolari narbartearrak mendi duatloi denboraldi berri bati ekin dio. Aginagaren helburua, apirilaren 9an, Argentinako Patagonia inguruko San Martin de los Andes herrian jokatuko den bigarren Green Cup Mendi Duatloi Munduko txapelketan parte hartzea da. Txapelketa honetan zazpi kilometro terdi lasterka, 30 mendi bizikletan eta azkeneko zazpi terdiak berriz ere lasterka egin beharko dituzte partehartzaileek.

Helburu hori bistan izanik, denboraldi honetako lehendabiziko proba otsailaren 12an izan zuen Mitxel Aginagak, Kataluniako L'Ametlla del Vallés herrian. 7 kilometro lasterka, 21 mendi bizikletan eta azken hiru terdiak berriz ere lasterka egin behar izan zituzten 248 kirolariek. Aginaga seigarren izan zen sailkapenean.

Otsailaren 26an, berriz ere Katalunian izan zen Aginaga, Suria herrian. Hemen 6 kilometro lasterka, 18 mendi bizikletan eta 3 lasterka egin behar izan zituen, ibilbide arras gogor batean. Euriaren eraginez lohi handia ere izan zuten. Halere, esperientzia aberasgarria izan zen Mitxel Aginaga narbartearrarentzat eta bosgarren postuan akautu zuen.


Ibilgailuak konfiskatzeak kartzela zigorra ordezkatu lezake

Bartolome Vargas Bideko Segurtasuneko fiskal koordinatzaileak esan du kartzela zigorra neurri "oso zorrotza" dela eta kasu "oso larrietarako gorde" behar dela.

Bartolome Vargas Bideko Segurtasuneko fiskal koordinatzaileak onartu du bideko segurtasuneko delituetan nahastutako ibilgailuak konfiskatzea, duela gutxi onartu den neurria, kartzela zigorraren "ordezkoa" izan nahi duela.

Horrela adierazi du Vargasek Bideko Segurtasunaren Fiskaltzaren jardueraren balantzea aurkeztu duen ekitaldi batean. Horrez gain, kartzela zigorra "oso zorrotza" dela eta kasu "oso larrietarako gorde" behar dela esan du.

Ibilgailu bat konfiskatzea erabakitzeko Orduña, fiskalek izaten duten irizpidetako bat horren balio ekonomikoa izaten dela azaldu du.

"Errazagoa da 10 urte dituen balio ekonomiko gutxiagoko ibilgailu bat, balio handia duen bat baino", gaineratu du eta, ondoren, Fiskaltzak Konfiskatutako Ibilgailuen Zerrenda bat sortzea proposatu duela argitu du. Iristen direnen ardura eta, behar izanez gero, horietako batzuen salmentaren ardura izango luke.

Zentzu horretan, Vargasek esan du ibilgailuak konfiskatzeak gizartearentzat izatea espero duela eta jasotako dirua drogazaleak edo alkoholikoak diren gidarientzat errehabilitazio programak martxan jartzeko erabili.


Garamendik kontratu publikoak berraztertzeko eskatu du, lan erreformaren aldaketen kostuei erantzuteko

CEOEko presidentea haserre dago Espainiako Gobernuaren, CCOOren eta UGTren arteko akordiorako oinarriagatik, eta adierazi du enpresak "marea politikoak zapalduta" daudela

Bilboko Merkataritza Ganberak gonbidatua, CEOEko presidente Antonio Garamendik Bizkaiko hiriburuan eman du hitzaldia gaur goizean. Aktualitateko gaiei helduta, haserre agertu da Espainiako Gobernuarekin, atzo CCOOk iragarri zuelako gobernuak eta bi sindikatu nagusiek akordiorako oinarria lortu dutela 2012ko lan erreformaren neurri gakoak aldatzeko.

Garamendik Pedro Sanchezen gobernuaren joakera salatu du: "Joko zelaira atera da epailea, baina aurkariari eskua emanda". Gobernuak, CCOOk eta UGTk elkarrizketa sozialerako mahaia hautsi dutela uste du patronalaren buruak, eta kexu agertu da enpresak akordioetatik kanpo utzi dituztelako. Esan du enpresak "marea politikoak zapalduta" bezala sentitzen direla. Atzo CCOOk emandako azalpenen arabera, ostera, patronala bera izan da akordiotik kanpo geratu dena, ez zetorrelako bat gainontzekoek babesten zituzten neurriekin.

Lan erreformen balizko aldaketen inguruko irakurketa xehatua egin du Garamendik. Lehenengo, PSOEren gobernuak eta Podemosek gutxieneko soldata %22 igotzeko akordioa kritikatu du, hilean 735,95 eurotik 900 eurora igoko delako gutxieneko soldata. CEOEko presidenteak kontuak eskatu dizkio gobernuari, argudiatuz %22ko igoera horrek kontratu publikoak dauzkaten enpresen irabazi tartea txikitzen duela. Horregatik, Madrili eskatu dio berraztertu ditzala kontratu publikoak eta igo ditzala eskaintzak, enpresek soldata igoerei aurre egin ahal izateko. Bestela, Garamendik ohartarazi du horrelako baldintzetan "inor" ez dela aurkeztuko konkurtso publikoetara.

Ez ultraaktibitatea, ez sektoreko ituna

Gobernuak bi sindikatu nagusiekin lotzen ari den lan erreformaren erreformaren inguruan, puntu nagusiak txarretsi ditu. Sektoreko lan hitzarmenari enpresakoari baino lehentasun handiagoa ematearen kontra dago patronala, "lehenengo konpainia bakoitzaren askatasuna defendatu behar delako".

Halaber, ultraaktibitate mugagabea berreskuratzearen kontra berba egin du. Defendatu du ultraaktibitatea urtebetera mugatzea ez dela langilee lan baldintzen kalterako izan, nahiz eta horrek lan baldintzen estatalizazioa ekarri duen Hego Euskal Herriko sektore eta enpresa askotan.


Komikizaleen bilera

Getxoko IX. Komiki eta Manga Azoka egiten ari dira asteburuan. Euskal Herriko zein nazioarteko komikien eskaintza zabala dago karpapean. Horretaz gain, hitzaldiak, erakusketak eta aurkezpenak bilduko dituzte. Nazioartean ospe handia duten hamazazpi komikigile gonbidatu dituzte aurten azokara.


Goikoetxea hirugarrena Sonserrano Rallysprintean

Holkerekin osatu zuen bikoa kopilotu olaztiarrak. Bestalde, Goñik eta Arivek denbora asko galdu zuten bidetik atera eta mahasti batean engantxatuta geratu eta gero

Asteburuan Errioxan V. Sonserrano Ardoaren Ibilbidea 2017 Rallysprinta jokatu zen. 17 autok lortu zuten proba despeditzea eta 6 ibilgailu erretiratu egin ziren. Ilargi Sport taldeko Joseba Beola eta Jose Luis Irazoki (Mitsubishi Lancer Evo X) izan ziren azkarrenak (30:03). Javier Goikoetxea kopilotu olaztiarrak podiuma zapatu zuen, bera eta Roland Holke pilotua (Peugeot 208 Vti) hirugarrenak sailkatu baitziren (31:24). Sakana Motorsport taldeko Etxeberriko Garikoitz Goñi pilotua eta Iñaki Arive kopilotua (Clio Sport) 15.ak sailkatu ziren (39:41), istripua izan eta gero. “Ongi atera ginen eta Clioekin lehia estua izan genuen. Sailkapen orokorrean zazpigarren postuan ere sailkatuak egon ginen, baina gauzak nola diren, bihurgune batean pixkat atera ginen, baina mahasti batera engatxatuta geratu ginen. Bi komisarioen laguntzarekin mahastia kentzea lortu genuen eta parke itxira iristea lortu genuen, denbora asko galduta. Pena izan zen, erritmo handian gidatzen geundelako, baina gauzak horrela dira” adierazi du Goñik.


Gurasolandia gaurtik domekara arte

Gaur hasiko da Txatxilipurdik antolatzen duen Gurasolandia ekimena. Gurasoendako ekintza sorta horren hirugarren edizioa da aurtengoa, eta helburutzat ditu hizkuntza transmisioa bultzatzea eta guraso eta haurren arteko harremanak estimulatzea. Gaur hasi eta domekara bitartean hitzaldi, tailer edota ikastaroren bat egongo da egunero eta domekan jaialdia egingo dute Biteri plazan.

Gurasolandiaren hirugarrena badator

Aizpea Otxandiano, Txatxilipurdiko Guraso Saileko arduraduna gaur, eguaztena, Arrasate Irratiko Igo Autobusera! saioan izan da. Jarraian duzue solasaldia entzungai.


Soinujolearen semeen sehaska

Gipuzkoako Asteasun hasi dugu gure ibilbidea. Aia, Zizurkil, Anoeta, eta Larraul herriekin muga egiten duen herria da Asteasu. Egun 1.200 biztanle baditu ere, orain hogeita hamabost urte 1.530 biztanle izatera iritsi zen. Asteasutik Zelatunera igo, eta Larraul partetik, ostera, Asteasura jaitsi gara. Ernio mendiaren oinean kokatua, berezko historia eta nortasuna duen herriarekin egin dugu topo.

Bi gunez osaturik dagoen herria da Asteasu. Goi partea Elizmendi, XVI. mendekoa den San Pedro elizarekin, behealdea, berriz, Beheko kalea, herriko udalarekin. Horiez gain, bi baseliza ditu: Santa Gurutze, herri-gunearen irteeran eta Santa Marinakoa, kostalderako bidean, Andazarraterantz. Santa Marina baseliza eskualdeko zaharrenetakoa da. Herriko zaharrenek diotenez, aldarearen azpian dagoen zulo beltzean burua sartu eta kredoa errezatuz gero, amesgaiztorik ez da gehiago izaten.

Ernio mendiko belardiak, basoak, lur-sailak eta urak dira izadiak Asteasuri emandako altxorrik preziatuenak. Asteasuk berak ere, jaiotzen ikusi izan du argi izpirik. Bernardo Atxaga idazle ezagunaz gain, herriko plazan, orain frontoi berritua dagoen gunean, bi pertsonaien oroitarriek garai bateko kontuetara eraman gaituzte: Pello Errota eta Eleuterio Tapia.

Zelatungo jatorrizko ibilbidea Marra zuri-horiak jarraituaz, aroztegi ondotik ekin diogu hain jardun polita izango denari. Zelatungo gainera iristeko asteasuarrek zerabilten jatorrizko ibilbidea egingo dugu. Egun, Iturrioztik eta Andazarratetik igotzen da gehien, baita Larrauldik, Alkizatik eta Erreziletik ere. Erreka bailaran aurrera goaz asfaltoz, tamalez, gurdi bidearen lehenengo sarrera zikina dagoenez, baserrietara joateko bideari jarraitu diogu, gorantz. Lehenengo bidegurutzean ezkerrera egingo dugu seinaleei segika. Mizpirondo batekin egin dugu topo. Bere fruitu biribildua, arbolan bildutakoa, latza eta janezina da, eta umatzen, biguntzen eduki behar da zapore gozoa hartu arte.

Sorarrain baserriaren ondoren, gora jarraituko dugu. Galbiderik ez dago. Bailararen aurrean dagoen Ernio mendiaren leporantz goaz, Zelatunera. Olarrea baserriaren ondoren, berriz gurdibidea hartuko dugu. Sagarrondoek Peruren abenturak (ikus koadroan) ekarri dizkigute gogora. Hala ere, gu gurdi bide ezin ederragoan zoragarri joan gara. Ernio mendia igo zale den edonork ezagutu beharreko bidea da.

Sagaingo ordeka Bi ordu eta erdi egin ostean, Sagaingo ordeka iritsi eta gero, egindako bideari erreparatu eta Santa Marina ermita eta Belkoain ikus daitezke gertuan. Urrutirago, berriz, Asteasuko Elizmendi, Zizurkil, Aduna, Aiako Harriak, Onddi, Abalarri, Adarra... Hala ere, bada bidea oztopatu eta galarazi digun zerbait: hego haize eguna izan eta garaiari dagokion bezala, uso-pasa zoragarria egokitu zaigu. Ez gara ehiztarien aurka jardungo, baina, ez al luke hegaztien migrazioak babestua egon behar? Ez al litzateke hobe uso-postuak ikusteko bakarrik izatea? Gainontzeko ibiltariei tiro parrasten desatsegina saihesteaz gain, noraezean dabiltzan uso galduen ikuskizun tristerik ez litzateke izango, heriora doazenak ez aipatzearren.

Zelatunetik Larraulera Hiru orduren bueltan Zelatungo lepoan gaude. Gogoa eta sasoia duenak esan beharrik ez da Ernio goia jo dezakeela. Guk bertako txabola batean salda beroa hartu eta Larraul aldera egingo dugu. Horretarako etorritako norabidetik, eskuinerago jo dugu. Bidea seinalaturik dago. Ez da galbide handirik izango. Bidegurutze bakarrean Alkizara doan bidea saihestu eta, ezkerretara, Larraulgoa, hartu beharko dugu.

Peru eta printzesa

Gipuzkoako Astesutik hurbil, aita eta hiru seme bizi ziren baserri batean. Sagasti ederraren jabe ziren, baina azkenaldian, lapurren batek sagarrak osten zizkien gauez. Lapurra harrapatu behar zutela eta, anai zaharrena geratu zen zelatan; baina loak hartu zuen eta esnatu zenerako norbait berriro ere lapurretan izana zela konturatu zen. Hurrengo gauean anaietan bigarrena geratu zen lo egiteko asmorik gabe, baina loak menderatu eta esnatu zenerako han norbait izana zen. Hirugarren gauean anaia gazteena geratu zen. Aitaren iritziz lan horretarako gazteegia zen eta beste bi anaiek barre egiten zioten, loak hartuko zuenaz ziur. Gaztea, etsi nahi ez eta, igitaia aldean harturik sagarrondo baten ondoan eseri zen, lapurraren zain. Handik lasterrera, zerbait somatu zuen hormaren gainetik azaltzen eta, ez bat eta ez bi, igitaia bota zion. Berehala desagertu zen ingurumarian zebilen hura.

Egunsentiarekin batera, hiru anaiak arrasto bila hasi ziren eta, esku beltz handi bat aurkitu zuten hormaren ondoan, odol arrastoak egindako bidearekin batera. Anaia gaztearen hitzei jarraiki, hiru anaiak odol arrastoak nora eramango abiatu ziren. Harlauza batera iritsi ziren. Harlauza jaso eta leize sakon baten sarrera zela ohartu ziren. Zotz egin eta Peru anaia gazteari suertatu zitzaion leizean sartzea. Anaiek soka bati loturik jaitsi zuten eta behera iritsi zenean, neska bat topatu zuen han: sorgin batek bahitua zuen printzesa. Mutilak soka lotu zion gerrian, baina anaiei igotzeko seinalea egin baino lehen, jantzita zituen zazpi gonazpikoen zati bana emateko eskatu zion neskari. Anaiek neska jaso zuten eta printzesa zela ikusirik, deliberatu zuten saririk baldin bazen ere, hobe izango zela biren artean banatzea, eta horrelaxe, leize barrenean utzi zuten anaia gaztea. Bien bitartean, sorgina agertu zen eta neskak ihes egin zuela ikusirik, sutan jarri zen. Mutilari egotzi zion printzesari lagundu izana. Peru harrapatzera joan eta borroka bizian hasi ziren biak. Gerrian zeraman igitaia hartu eta mihia moztu zion Peruk sorginari eta mila zati egingo zuela mehatxatuz, handik ateratzeko agindu zion. Hegan atera zuen leize hartatik eta printzesaren herrira abiatu zen Peru.

Iritsitakoan entzun zuenez, bi mutilen artean printzesa sorginaren atzaparretatik salbatu omen zutela eta, anaia zaharrena harekin ezkontzera omen zihoan. Gazteenak ostatuan gela bat alokatu zuen eta burdinazko mailuarekin leihoa jotzen igaro zuen gau osoa. Biharamunean, jendea ezkontza ospakizunetara zihoala, Peruk anaia nagusia ikusi zuen printzesaren eskutik. Peruk sorginaren mihia atera eta agindua eman zion: "mihiari, mihiari, hemen orduko han izan hadi!". Hori esatearekin batera, haize zurrunbilo handia atera zuen, eta etxera itzultzera behartu zituen denak. Peruk ostera mailua hartu eta orduak eman zituen leihoari kolpeka. Bigarren eta hirugarren egunean ere gauza bera egin zuen, jendea ezkontzara zihoala ikusi zuenean. Erregea susmoa hartzen hasi zen, eta, etxe hura arakatzeko agindu zuen. Soldaduak ostatura iritsi zirenean, bezero bitxi bat zeukala esan zien nagusiak; egun osoa leihoa mailuz jotzen ematen zuena. Berehala eraman zuten erregeren aurrera. Baina galdetzen ziotena galdetzen ziotela, gauza bera erantzuten zuen beti: printzesaren aurrean hitz egingo zuela, ez bestela.

Erregek alaba ekarrarazi zuen eta Peruk zazpi gonazpikoen zatiak erakutsi zizkion. Printzesak bere salbatzailea ezagutu zuen eta baita bere bi anaiek ere. Badakizue nor ezkondu zen printzesarekin, ezta?

Pello Errota eta Eleuterio Tapia

Garai batean Asteasun zortzi errota omen zeuden eta Pedro Jose Elizegi (1840-1919) ere, lanbidez errotaria zen. Txirritaren garaikidea izanik, ezagunak dira bi alkandora janzteko komeriak izango zituenaren aipamenak. Eleuterio Tapia, berriz, zer zen erabakitzen izango genituzke komeriak: Trikitilaria, harri-jasotzailea eta segalaria izateaz gain, bere etxetik pasa ziren berak zekiena ikasi nahi izan zuten hainbat: Joseba Tapia, Urtain, Perurena, Gibitegi... Hamabost anai-arreben zazpigarren senideak hamar bat urte izango zituen 36ko Gerra lehertu zenean. Herri kiroletan hainbat apustu egindakoa izan zen; trikitiarekin, berriz, Elgeta maisu zaharrari ikasitakoa erromeriz erromeri eraman zuen.


Bermeoko Euskaraldiaren Batzordea bihar batuko da

Hamabost egun hartuko ditu aurtengo Euskaraldiak, azaroaren 20tik abenduaren 4ra, hain zuzen. Aipatu ekimena prestatzen hasi gura dute Bermeon, eta horretarako hitzordua jarri dute biharko; 19:00etan batuko dira Gizarte eta Kultura Etxeko Gaztelekuan, eta 20:30erako amaitzea aurreikusten dute. Hortik abiatuta lanean hasiko da Euskaraldiaren Bermeoko Batzordea.

Aurten, Ahobizi eta Belarriprest rolez gain, entitateetan ariguneak ere sortuko dira. Beraz, bihar, arigune horiek zelan martxan jarri daitezkeen lantzen hasiko dira, eta herritarrak eta bereziki gazteak Euskaraldira erakartzeko ekintzak definituko dituzte, bai eta horiek zelan komunikatu ere.

Bestalde, Bermeon Euskaraldia prestatzeko buruan dauzkaten hainbat ekintzen berri emango dute biharko batzarrean: pregoi-ibiltaria, talentu lehiaketa, herriko entitateen mapeoa…

Era berean, batzordea honako galderei erantzuna ematen saiatuko dela azaldu dute: Nolakoa izango da 2020ko Euskaraldia? Zer egingo dugu Bermeon? Nola antolatuko gara? Noiz elkartuko gara berriz?.